Benarkah vaksin berisiko kepada individu yang akan dibedah?

Program Imunisasi Covid-19 Kebangsaan (PICK) kini mempunyai kadar vaksinasi yang merupakan antara tertinggi di dunia, dengan pemberian mencecah 500,000 dos sehari yang direkodkan pada bulan Julai.

Vaksin dapat melindungi orang ramai daripada dijangkiti lalu menyebarkan virus tersebut, selain berpotensi untuk menghidap penyakit yang serius. Antara cabaran yang terpaksa dilalui untuk menggiatkan program vaksinasi ini ialah tanggapan negatif daripada warga umum di samping maklumat salah yang sering disebarkan mengenai vaksin, dibelakangi oleh golongan anti vaksin.

Menurut Pertubuhan Kesihatan Sedunia (WHO), risiko berlakunya reaksi negatif yang serius adalah lebih rendah berbanding risiko penyakit berbahaya atau kematian yang disebabkan oleh jangkitan virus Covid-19.

Pakar Anestesiologi & Penjagaan Kritikal Hospital ALTY Orthopedic berkata,  Dr. Mohamad Fadhil Hadi, berkata, vaksin Covid-19 telah dibangunkan menerusi sains dan penyelidikan yang berusia berdekad lamanya.

“Vaksin ini  telah melalui semua peringkat ujian klinikal yang diwajibkan, termasuk ujian dan pemantauan ekstensif yang membuktikan bahawa vaksin ini adalah selamat dan berkesan.

“Pada masa yang sama, kita juga sedang melihat penularan mitos yang berkaitan dengan pemberian vaksin. Antara maklumat salah yang disebarkan baru-baru ini adalah mengenai risiko berlakunya reaksi negatif daripada prosedur anestesia, khususnya bagi mereka yang telah divaksinasi,” katanya.

Tambah beliau, kenyataan ini telah disangkal oleh Persatuan Pakar Anestesiologi Malaysia dan Kolej Pakar Anestesiologi, Akademi Perubatan Malaysia dan setakat ini, tiada bukti saintifik yang dapat mengesahkan kenyataan yang tidak berasas ini.

Berlatarkan situasi ini, para pesakit kini perlu memahami sedikit sebanyak mengenai anestesia. Anestesia ialah rawatan yang dibuat menerusi pemberian ubat yang dinamakan anestetik untuk mengelakkan pesakit daripada merasai kesakitan ketika menjalani pembedahan atau prosedur perubatan.

“Jenis anestesia yang akan digunakan lazimnya ditentukan oleh pakar anestesiologi mengikut prosedur yang akan dijalankan. Mereka akan menentukan kaedah yang terbaik setelah membuat pemeriksaan kesihatan secara teliti di samping memastikan tubuh pesakit bersedia untuk menjalani sebarang prosedur.

“Lebih baik jika pesakit membuat rawatan pra pembedahan dan merujuk doktor atau pakar anestesiologi masing-masing untuk menjadualkan atau merancang prosedur yang dipilih dengan sewajarnya. Ketika sesi ini, saya akan menggalakkan pesakit untuk menunjukkan rekod perubatan mereka, berbincang mengenai pengalaman lampau melibatkan anestesia, dan menjawab sebarang pertanyaan,” ujarnya.

Dalam pada itu, Dr. Mohamad Fadhil  menasihatkan untuk berehat selama beberapa hari selepas mereka mengambil suntikan vaksin Covid-19, jika ia merupakan kes elektif.

Ini adalah kerana sesetengah pesakit mungkin akan mengalami kesan sampingan seperti demam, sakit otot atau loya selepas vaksinasi, yang lazimnya akan berlaku.

“Bagaimanapun, dalam situasi kecemasan yang misalnya melibatkan isu patah tulang atau kecederaan pada tulang belakang, kami akan menyegerakan prosedur tersebut.

“Orang ramai cenderung untuk merungkai ketidakpastian dengan memperoleh informasi dari platform media sosial. Namun begitu, kita perlu memastikan maklumat yang diperoleh adalah daripada sumber yang boleh dipercayai. Anda boleh merujuk doktor anda secara bersemuka atau melalui perkhidmatan telekesihatan bagi mendapatkan nasihat dan maklumat mengenai perubatan.

“Percayalah bahawa Malaysia mempunyai sistem penjagaan kesihatan yang teriktiraf di persada antarabangsa, malah kita turut menduduki tangga pertama di dunia sebagai pembekal perkhidmatan penjagaan kesihatan terbaik yang menyediakan perkhidmatan bertaraf dunia serta infrastruktur yang bersofistikasi tinggi, dianugerahkan oleh International Living pada 2019,” ujarnya.

Justeru, orang ramai patut berasa lebih yakin terhadap kakitangan kesihatan di Malaysia kerana mereka bersedia untuk membekalkan pengalaman yang terbaik buat kita semua.


Sydney tarik balik perintah berkurung

Pihak berkuasa Sydney bersedia untuk menarik balik perintah berkurung di kawasan panas Covid-19 setelah angka jangkitan semakin stabil dengan kadar vaksinasi di negara itu semakin meningkat.

Selepas tiga bulan aktiviti di bandar terbesar di Australia itu terpaksa ditutup susulan peningkatan jangkitan Covid-19 dalam kalangan komunitinya, pihak berkuasa mengumumkan pelonggaran sekatan di kawasan yang paling teruk terjejas kerana wabak.

Ketua Menteri New South Wales, Gladys Berejiklian memaklumkan perintah berkurung dari jam 9 malam hingga 5 pagi ditarik balik mulai hari ini, setelah hampir setahun dikuatkuasakan.

Selain itu, kadar jangkitan di wilayah berkenaan juga sudah mencapai sekitar 1,300 kes sehari dan hampir 80 peratus daripada penduduknya telah menerima sekurang-kurangnya satu dos vaksin.

“Sejak beberapa hari ini, keadaan kes harian semakin stabil. Pihak kami tidak mahu melihat percaturan trend ini salah,” katanya selain menggesa penduduk untuk terus berwaspada dan duduk dirumah.

Sehubungan itu, penduduk hanya boleh keluar dari rumah untuk membeli makanan, bersenam atau bagi mendapatkan rawatan perubatan sahaja, manakala sekolah, bar, restoran dan pejabat masih ditutup sejak akhir bulan Jun lalu dan penduduk tidak dibenarkan keluar dari rumah melebihi lima kilometer.

Sydney yang merupakan pusat wabak bagi varian Delta juga mencatatkan jumlah kes terendah sepanjang dua minggu lalu sehingga semalam, namun pihak berkuasa masih memberi amaran akan kebarangkalian peningkatan kes dalam masa terdekat ini.

Justeru, Sydney dan Melbourne memberi tumpuan kepada usaha untuk mempercepatkan program vaksinasi kepada penduduknya, sebagai persediaan kepada langkah melonggarkan sepenuhnya sekatan selain memastikan kejayaan strategi ‘sifar Covid’.

Sementara itu, negeri Victoria melaporkan penurunan kes dua hari berturut-turut susulan kadar vaksinasi bagi dos pertama telah mencapai tahap 70 peratus dengan beberapa larangan terus dikenakan untuk mencegah penularan varian Delta.

Sekitar 68 peratus daripada individu dewasa di negeri itu telah menerima suntikan vaksin dos pertama dan kemungkinan akan mencapai tahap 70 peratus dalam minggu ini kerana persediaan baharu yang telah dilancarkan untuk memberikan suntikan vaksin kepada penduduknya.

Hari ini, Victoria melaporkan 423 kes baharu Covid-19, turun berbanding 445 kes semalam. Dua kematian baharu turut direkodkan hari ini.

Sebelum ini, Kerajaan Australia merancang membuka sepenuhnya negara itu apabila kadar vaksinasi kepada populasi dewasa mencapai tahap 70 hingga 80 peratus.

Setakat ini, hampir 43 peratus individu dewasa di Australia telah divaksin sepenuhnya. – Agensi


Kerajaan perkukuh kerjasama pakar hadapi ancaman Covid-19: PMO

Kerajaan akan memperkukuhkan lagi kerjasama dengan pelbagai pakar kesihatan, ekonomi dan sosial dalam menangani pandemik Covid-19 supaya tindakan kesihatan awam dan strategi pengurusan pesakit, lebih berkesan.

Pejabat Perdana Menteri (PMO) dalam satu kenyataan berkata kerjasama itu juga bertujuan memastikan pemberian vaksin yang sedang dilaksanakan kerajaan dapat dinilai secara berterusan.

Kenyataan itu berkata, perkara itu diputuskan dalam mesyuarat pertama Jawatankuasa Khas Kabinet Mengenai Pelan Pemulihan Negara (JKKPPN) yang diadakan secara sidang video hari ini, dengan dipengerusikan Perdana Menteri Tan Sri Muhyiddin Yassin.

“Penglibatan kumpulan profesional terutama pakar-pakar kesihatan awam dan ekonomi dalam pengurusan pandemik Covid-19 di dalam negara adalah usaha berterusan kerajaan bagi memastikan strategi pengurusan pandemik berada di landasan betul,” menurut kenyataan itu.

Mesyuarat berkenaan turut disertai Timbalan Perdana Menteri Datuk Seri Ismail Sabri Yaakob; Menteri Kanan Luar Negara Datuk Seri Hishammuddin Hussein; Menteri Kanan Pendidikan Datuk Dr Radzi Jidin; Menteri Kewangan Tengku Datuk Seri Zafrul Abdul Aziz; Menteri Sains, Teknologi dan Inovasi Khairy Jamaluddin serta Menteri Kesihatan Datuk Seri Dr Adham Baba.

Turut hadir Ketua Setiausaha Negara Tan Sri Mohd Zuki Ali dan Ketua Pengarah Kesihatan Tan Sri Dr Noor Hisham Abdullah.

Menurut PMO, kerajaan amat memahami kesulitan rakyat ketika ini dan cabaran yang dihadapi, justeru kerajaan akan terus memastikan segala tindakan dalam menjayakan Pelan Pemulihan Negara (PPN) mengutamakan kebajikan rakyat, bersifat telus dan inklusif.

Bagi memastikan kelancaran PPN, agensi Pelaksanaan Ekonomi dan Koordinasi Nasional di bawah Kementerian Kewangan turut telah dilantik sebagai sekretariat kepada JKKPPN untuk menyelaraskan usaha kementerian serta agensi yang terlibat secara langsung.


Indonesia rekod jangkitan harian tertinggi sejak pandemik bermula

Indonesia hari ini merekodkan jumlah jangkitan harian tertinggi sejak wabak Covid-19 melanda negara itu apabila mencatat 64,718 kes dalam tempoh 24 jam sehingga 12 tengah hari tadi.

Data Pasukan Petugas Covid-19 menunjukkan angka itu melonjak melebihi 57,049 yang dicatat semalam, menjadikan kumulatif positif sebanyak 4,966,046 kes.

Wilayah Jawa Barat, Jakarta, Jawa Timur, Banten, dan Jawa Tengah menyumbang paling banyak kes pada hari Rabu, lapor pasukan petugas itu.

Jumlah kes harian di Jawa Barat adalah sebanyak 15,196, manakala Jakarta, Jawa Timur, Banten, dan Jawa Tengah masing-masing 12,388, 7,919, 6,798 dan 4,991 kes.

Di tengah-tengah lonjakan luar biasa kes harian, Indonesia mencatatkan 25,386 kes pulih hari ini, menjadikan jumlah keseluruhan pesakit yang telah pulih daripada Covid-19 sejak Mac 2020 sebanyak 4,375,234.

Pasukan petugas itu juga melaporkan 167 kematian baharu pada Rabu, menjadikan jumlah kematian kepada 145,622 kes.

Bagi mengekang penularan wabak Covid-19 di negara ini, Presiden Indonesia Joko Widodo (Jokowi) meminta semua rakyat bertenang dan kekal berdisiplin dalam melaksanakan protokol kesihatan yang ditetapkan kerajaan.

Beliau juga menggesa orang ramai untuk mengurangkan aktiviti yang tidak perlu memandangkan penularan pantas kes Omicron. – Agensi


PAS ranapkan PH jika ada RM90 juta dalam tabung, kata Hadi Awang

PAS bukan sahaja akan menguasai negara jika ia mempunyai RM90 juta dalam tabungnya, malah dapat meranapkan Pakatan Harapan (PH), kata Tan Sri Abdul Hadi Awang, hari ini (27 September 2022).

Justeru, katanya jika benar, UMNO yang menyogok RM90 juta maka adalah sangat bodoh kerana melakukan suatu perkara yang boleh membunuh mereka.

“Dengan RM90 juta kalau benar-benar ada, pasti PAS juga lebih mudah meranapkan PH yang banyak duit perbelanjaan untuk media sosial bagi menyebarkan pembohongan dengan meluas tanpa aqidah dan ideologi kerana kepelbagaian anutan ahlinya.

PAS juga tidak mampu mengadakan media sosial bagi menjawabnya kerana terlalu mahal, apatah lagi untuk menyiarkan fitnah, menipu dan berbohong besar. Balanya tidak mampu dibayar dosanya dengan duit berkali ganda RM90 juta,” katanya dalam kenyataan di Facebook beliau.

Ahli Parlimen Marang itu mempertahankan ahli partinya dengan berkata hanya ahli PAS yang tulen sahaja tahu pengorbanan sebenar kerana menegakkan Islam memerlukan derma ikhlas dan wang yang halal dan diberkati, manakala wakil rakyat PAS pula diwajibkan untuk menyedekahkan sebahagian daripada pendapatan mereka kepada parti.

Kenyataan Abdul Hadi mengenai derma RM90 juta adalah sebagai tindak balas kepada laporan polis yang difailkan terhadapnya oleh Ahli Dewan Undangan Negeri DAP Seri Delima, Syerleena Abdul Rashid dan Ahli Parlimen Jelutong RSN Rayer pada 9 September, mendakwa rasuah, pengubahan wang haram dan mengelakkan cukai.

Ini menyusuli pelancaran video, di mana Pengarang Sarawak Report, Clare Rewcastle-Brown kononnya “mengesahkan” dakwaannya bahawa UMNO didakwa memberi rasuah RM90 juta kepada PAS untuk mendapatkan sokongan parti itu pada Pilihan Raya Umum Ke-14 (PRU-14).

Abdul Hadi, dalam catatan Facebooknya, menegaskan jika PAS benar-benar mempunyai jumlah wang itu, PAS pastinya tidak akan “bocor” sedikit pun.

“PAS berusaha untuk mendapatkan kuasa bagi mencegah kemungkaran dengan tangan dan sekurang-kurangnya dengan lidah. Maka, ahli PAS yang setia dan beraqidah tidak boleh dipotong lidahnya atau ditutup mulutnya oleh UMNO dengan fitnah RM90 juta.

“Mereka yang memilih untuk tutup mulut pasti akan meninggalkan PAS, atau keluar sendiri menyertai jalan yang mudah menjadi syaitan bisu terhadap kemungkaran sehingga melompat laksana kera yang melihat pokok yang banyak buahnya.

“PAS tidak berganjak walaupun kerajaannya di Kelantan telah dinafikan hak royalti petroleum dan berbilion ringgit dirompak di Terengganu, PAS tetap tidak tunduk dan menyerah kalah. Maka, terlalu murah harganya kalau mahu membeli PAS dengan bayaran RM90 juta,” katanya lagi.

Kenyataan penuh


CVR kotak hitam pesawat Sriwijaya Air ditemui

Setelah kira-kira dua bulan pencarian, akhirnya pihak berkuasa Indonesia menemui ‘Cockpit Voice Recorder’, salah satu komponen dalam kotak hitam pesawat Sriwijaya Air yang terhempas pada 9 Januari lalu.

Pada sidang media hari ini, Menteri Perhubungan Indonesia, Budi Karya Sumadi berkata, CVR itu ditemui di dasar laut di Pulau Laki, di perairan Kepulauan Seribu, lokasi pesawat itu terhempas.

“Pasukan pencari daripada Badan Nasional Pencarian dan Pertolongan Indonesia (Basarnas) dan tentera Indonesia menemukan CVR pada jam 8.05 malam tadi.

“Penemuan ini akan dapat melengkapkan lagi proses siasatan nahas berkenaan,” katanya di Jakarta.

Sebaik sahaja Penerbangan pesawat Boeing 737-500 Sriwijaya Air yang membawa 62 penumpang termasuk 12 anak kapal dari Jakarta ke Pontianak itu berlepas, ia terputus hubungan dengan menara kawalan dan akhirnya menjunam ke laut.

Menurut Budi Karya, setakat ini seramai 59 daripada 62 mangsa yang terkorban telah dikenal pasti menerusi hasil ujian DNA, ‘antermortem’ dan ‘postmortem’, pada cebisan mayat.

Punca nahas masih disiasat. – Agensi


Jet pejuang AS diterbangkan angin ribut di Mediterranean

Sebuah jet Super Hornet milik Tentera Laut Amerika Syarikat yang berada di atas kapal pengangkut pesawat USS Harry S. Truman diterbangkan angin ribut akibat “cuaca buruk” di Laut Mediterranean, lapor Agensi Anadolu memetik kenyataan Tentera Laut.

“Seorang pegawai cedera ringan ketika menjalankan operasi dalam keadaan cuaca buruk.

“Mangsa berada dalam keadaan stabil dan dijangka pulih sepenuhnya,” kata Komando Armada Keenam Tentera Laut AS dalam satu kenyataan merujuk insiden yang berlaku pada Jumaat.

Kapal pengangkut itu sedang menjalankan misi pengisian semula bekalan di laut, dan misi itu ditamatkan melalui prosedur seperti telah ditetapkan, menurut kenyataan itu.

Butiran dan punca kejadian sedang disiasat.


Undi popular PRN Johor: PN atasi PH

Perikatan Nasional (PN) yang dianggap underdog, memperoleh undi popular mengatasi Pakatan Harapan (PH) pada Pilihan Raya Negeri (PRN) Johor, semalam (12 Mac 2022).

PN memperoleh 334,457 undi atau 24.04 peratus manakala PH dengan 284,969 (20.48 peratus) undi.

PKR yang bertanding menggunakan logo sendiri pada kali ini memperoleh 82,556 undi atau 5.93 peratus manakala parti MUDA buat pertama kali ke gelanggang pilihan raya memperoleh 48,072 atau 3.46 peratus undi.

Undi popular merujuk kepada jumlah undi diraih oleh setiap parti atau gabungannya, lapor Bernama.

Sementara itu, Parti Pejuang Tanah Air (PEJUANG) pula memperoleh 18,692 undi atau 1.34 peratus, Bebas dengan 10,007 (0.72 peratus) undi, WARISAN (6,523 atau 0.47 peratus) dan Parti Bangsa Malaysia (PBM) meraih 4,880 (0.35 peratus) undi.

Parti Sosialis Malaysia (PSM) pula meraih 997 (0.07 peratus) undi dan Parti Bumiputera Perkasa Malaysia (PUTRA) dengan 247 atau 0.02 peratus undi.

Barisan Nasional (BN) memperoleh undi popular sebanyak 599,753 undi atau 43.11 peratus.

Penganalisis politik dari Universiti Sains Malaysia (USM), Prof Madya Dr Sivamurugan Pandian berkata peratusan undi popular yang memihak kepada BN adalah hasil pengundi setia dan mahu gabungan itu mengambil alih semula urus tadbir negeri.

Beliau berkata prestasi popular Menteri Besar Johor Datuk Hasni Mohammad yang membawa konsep Keluarga Malaysia ke negeri Johor banyak menyumbang kepada undi berkenaan.

“Hasni juga dilihat banyak membantu golongan terkesan akibat COVID-19 terutama peniaga Cina di negeri itu dengan pelan-pelan yang diaturkan di bawah kepimpinannya,” katanya ketika dihubungi Bernama.

Mengulas mengenai undi popular PN yang lebih tinggi daripada PH walaupun PH memenangi lebih banyak kerusi, Sivamurugan berkata dengan sistem first past the post yang diamalkan di negara ini, jumlah itu katanya tidak melambangkan jumlah kerusi dimenangi.

“Prestasi undi PH yang sebelum ini selalunya tinggi daripada parti lain juga perlu dikaji, mereka perlu melakukan pascanilai ke atas pengurangan undi itu, ia agak memeranjatkan,” katanya.

Keputusan PRN semalam menyaksikan BN kembali melebarkan penguasaannya apabila memperoleh mandat besar lebih dua pertiga majoriti apabila memenangi 40 kerusi Dewan Undangan Negeri (DUN), dengan UMNO memenangi 33 kerusi DUN, manakala MCA empat, dan MIC tiga.

Ia diikuti dengan PH (11), PN (tiga), MUDA (satu) dan PKR (satu).

PRN Johor kali ini menyaksikan 239 calon daripada 15 parti politik bertanding merebut 56 kerusi DUN, dan 1,426,573 orang atau 54.92 peratus mengundi.


Mesyuarat MT esok? Bubar Parlimen atau ambil tindakan terhadap PM?

UMNO dijangka mengadakan mesyuarat Majlis Tertinggi (MT) Khas malam esok (10 Oktober 2022), tatkala spekulasi bahawa Parlimen akan dibubarkan minggu depan semakin bertiup kencang.

“Malam esok, akan ada mesyuarat khas Majlis Tertinggi UMNO,” lapor MalayMail memetik sumber ketika dihubungi.

Pertemuan itu dijangka berlangsung selepas mesyuarat biro politik parti yang juga akan diadakan pada sebelah malam.

Difahamkan, mesyuarat itu juga untuk terus memberi tekanan kepada Naib Presiden UMNO yang juga Perdana Menteri Datuk Seri Ismail Sabri Yaakob supaya terus mengumumkan pembubaran Parlimen bagi membolehkan Pilihan Raya Umum Ke-15 (PRU-15) diadakan secepat mungkin.

Terdahulu, Agenda Daily memetik laporan The Straits Times (ST) Singapura bahawa cakap-cakap mengenai “post-dated cheque” daripada Yang di-Pertuan Agong, berleluasa dalam kalangan kumpulan yang setia kepada Presiden UMNO Datuk Seri Ahmad Zahid Hamidi, yang percaya bahawa Agong telah memberitahu Ismail Sabri bahawa terpulang kepada Perdana Menteri bila untuk mengadakan pilihan raya.

Media Singapura itu melaporkan mereka difahamkan bahawa UMNO memberi kata dua kepada Ismail Sabri setelah menghadap Yang di-Pertuan Agong – “panggil PRU atau hadapi akibatnya”.

Menurut ST lagi, masa untuk mengadakan PRU-15 dipantau dengan teliti tatkala Perdana Menteri dikatakan mengintau kerusi disandang Zahid – yang sekarang ini berdepan prospek disabitkan kesalahan rasuah terhadap 47 pertuduhan membabitkan Yayasan Akalbudi yang dijadualkan berakhir pada 10 November.

Sebelum ini, Ismail Sabri mengalami pelbagai tekanan yang semakin meningkat daripada partinya sendiri untuk mengadakan PRU-15 secepat mungkin. Bagaimanapun, beliau masih belum membuat sebarang keputusan untuk membubarkan Parlimen.

Pemimpin UMNO terlalu yakin bahawa mereka boleh memperoleh mandat besar, memandangkan keadaan pembangkang tidak menentu serta pengundi yang semakin letih.

Pada Ogos, Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar, mengumumkan penjadualan semula pembentangan Bajet 2023 dari 28 Oktober kepada 7 Oktober, di tengah-tengah spekulasi mengenai pilihan raya awal pada masa itu.

Beliau menjelaskan bahawa keputusan itu dibuat oleh Ismail Sabri yang menggunakan kuasanya di bawah Peraturan 11(2) Peraturan Mesyuarat Dewan Rakyat.

Ismail Sabri tidak memberikan sebarang sebab untuk perubahan tarikh itu, hanya memberitahu pemberita yang menyoalnya mengenai perkara itu, bahawa adalah “biasa” untuk berbuat demikian dan memetik duluan oleh perdana menteri kelima Tun Abdullah Ahmad Badawi.

Persidangan Dewan Rakyat pada mulanya dijadualkan berlangsung antara 28 Oktober dan 15 Disember.

Kerajaan sedia ada mempunyai masa sehingga September tahun depan untuk mengadakan PRU, tetapi pemimpin UMNO secara lantang mendesak supaya pemilihan diadakan tahun ini untuk memanfaatkan kemenangan besar Barisan Nasional (BN) dalam pilihan raya negeri Johor dan Melaka.

Zahid, khususnya, telah mengetuai tekanan untuk membubarkan Parlimen, walaupun mendapat kritikan daripada pembangkang dan parti gabungan kerajaan – Perikatan Nasional (PN) – yang memberi amaran risiko dihadapi rakyat, terutama banjir, jika PRU diadakan tahun ini.

Pada 7 Oktober, kerajaan membentangkan Bajet 2023 yang dinanti-nantikan, yang dilihat secara meluas sebagai bajet pilihan raya.

Menteri Kewangan, Datuk Seri Tengku Zafrul Tengku Abdul Aziz membentangkan rancangan perbelanjaan Persekutuan berjumlah RM372.340 bilion untuk tahun depan, mengatasi bajet tahun ini sebanyak RM40 bilion.

Kerajaan Ismail Sabri juga menggandakan perbelanjaan untuk bantuan sosial dan subsidi daripada hanya 5.2 peratus di bawah Bajet 2022 kepada 11.3 peratus di bawah perbelanjaan mengurus tahun depan, satu langkah yang sudah dijangka oleh pakar memandangkan kemungkinan PRU semakin hampir.

Agong beri ‘post-dated cek’ PRU kepada PM? Itu cakap kem Zahid: ST


Jimat kos perbelanjaan kerajaan, bukan batal subsidi: PH

Kerajaan Persekutuan perlu melaksanakan segera langkah penjimatan kos, seperti membekukan semua perjalanan rasmi ke luar negara dan menggantung projek mega, untuk membebaskan dana bagi menangani krisis kos sara hidup rakyat.

Jawatankuasa Kos Sara Hidup Pakatan Harapan (PH) juga mencadangkan agar pentadbiran Perdana Menteri Datuk Seri Ismail Sabri Yaakob mengurangkan bilangan kementerian dan menurunkan gaji anggota Kabinet sebagai sebahagian daripada usaha penjimatan ini.

Ia berkata langkah-langkah ini sepatutnya dicuba terlebih dahulu sebelum membatalkan subsidi yang akan mendedahkan lagi rakyat Malaysia, terutama kategori pendapatan B40, kepada kenaikan harga barangan sekarang ini.

“Kami memandang serius keputusan kerajaan untuk menarik subsidi yang diumumkan sebelum ini. Ia merupakan satu langkah itu separuh masak, tidak bertanggungjawab dan terburu-buru, kerana ia bakal melebarkan jurang kemiskinan sedia ada dan menambah masalah sosial dalam kalangan rakyat.

“Jawatankuasa mendesak kerajaan memikir semula penarikan (subsidi) yang akan berkuat kuasa serta-merta pada 1 Julai depan yang bakal menaikkan kadar inflasi,” kata jawatankuasa itu dalam kenyataan hari ini.

Selain pemotongan yang dicadangkan, jawatankuasa berkenaan juga mengesyorkan elaun menteri dan timbalan menteri dikurangkan, terutama untuk cuti dan melancong ke luar negara.

Perdana Menteri juga harus menamatkan pelantikan utusan khasnya ke Timur Tengah, India, China dan AS yang masing-masing setaraf dengan menteri Persekutuan dan berhak mendapat gaji dan elaun yang sama, kata jawatankuasa itu.

Jawatankuasa itu juga mengesyorkan kajian semula gaji dan elaun yang dibayar kepada eksekutif tertinggi dan pengarah syarikat berkaitan kerajaan dan badan berkanun.

Kerajaan juga harus menangguhkan projek infrastruktur besar-besaran seperti MRT3, ECRL dan Bandar Malaysia kerana ini tidak akan memberi manfaat serta-merta kepada negara yang menghadapi krisis kos sara hidup, katanya.

Selain itu, jawatankuasa berkenaan juga mahukan harga siling ayam dan telur mesti dikekalkan serta subsidi kepada penternak dan pengusaha ditambah mengikut keadaan semasa.

“Subsidi minyak masak botol perlu dikekalkan dan kerajaan mesti menetapkan mekanisme kawalan pembelian kepada semua rakyat agar bekalan tidak terputus.

“Selain itu subsidi gas memasak silinder mesti dikekalkan. Harga minyak petrol RON95 juga mesti dikekalkan dan tidak diapungkan,” kata jawatankuasa itu.

Pada 21 Jun lalu, Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata kawalan harga siling ayam, telur ayam dan subsidi minyak masak sawit dalam botol dua, tiga dan lima kilogramtidak akan diteruskan mulai 1 Julai.

Ismail Sabri kemudiannya mengumumkan bayaran Bantuan Keluarga Malaysia dinaikkan antara RM50 dan RM100.

Apabila tindak balas orang ramai berterusan, Ismail Sabri kemudian berkata harga ayam dan telur tidak akan diapungkan, tetapi menafikan tindakan itu adalah pusingan-U.


Covid-19: Jordan berdepan gelombang ketiga

Jordan menghadapi gelombang ketiga Covid-19 apabila angka jangkitan di negara itu sudah meningkat kepada 20,000 kes dalam tempoh seminggu, menurut pihak berkuasa kawalan penyakit negara itu.

Kadar kes baharu Covid-19 di negara itu telah meningkat kepada antara yang tertinggi di dunia beberapa bulan selepas kerajaan melonggarkan kebanyakan sekatan kesihatan awam.

Angka jangkitan melonjak secara mendadak dalam beberapa minggu kebelakangan ini, menyebabkan pihak berkuasa mengetatkan perintah berkurung pada sebelah malam dan Jumaat.

Adalah membimbangkan untuk melihat kadar ujian positif meningkat kepada lapan peratus, kata Ketua Setiausaha Kementerian Kesihatan Jordan, Adel Balbisi, katanya kepada agensi berita Petra.

Beliau memaklumkan jangkitan yang dilaporkan minggu lalu sehingga Sabtu sudah meningkat kepada 20,000 berbanding 5,000 kes pada minggu sebelumnya.

Beliau menyeru agar amalan penjarakan fizikal, tindakan berjaga-jaga serta meningkatkan kadar vaksinasi dilakukan bagi mencegah penularan wabak itu setelah sebanyak lapan peratus daripada mereka yang diuji dengan ujian PCR di negara itu, disahkan positif Covid-19.

Selain itu, jurucakap kerajaan, Faisal Al Shboul memberitahu kerajaan akan mengeluarkan peraturan baharu dalam beberapa hari lagi bagi menghadapi keadaan semasa wabak di negara itu yang semakin melonjak.

Jelasnya, mulai awal tahun depan, mereka yang berumur 18 tahun ke atas yang ingin masuk ke mana-mana kedai atau jabatan kerajaan wajib melengkapkan dua dos suntikan vaksin Covid-19.

Sehingga kini, hanya 3.6 juta penduduk di Jordan sudah menerima dos lengkap vaksin Covid-19.

Sebelum ini, Jordan mengalami jangkitan gelombang kedua wabak itu pada suku kedua tahun ini.

Namun, Julai lalu, kerajaan sudah menarik balik kebanyakan sekatan bagi mencegah Covid-19 selepas melihat kepada keadaan ekonomi negara itu yang semakin merudum dengan kadar pengangguran juga berada di tahap tertinggi iaitu 24 peratus.

Menteri Kesihatan Jordan semalam mengumumkan 14 kematian baharu akibat jangkitan Covid-19 menjadikan angka korban di negara itu mencecah lebih 11,361 kes dan 3,579 kes harian dilaporkan menjadikan angka kumulatif sebanyak 914,849 kes. – Agensi


PH ada bincang guna simbol dacing dalam PRN Kelantan, Terengganu: Salahuddin

Perbincangan untuk menggunakan simbol dacing yang digunakan Barisan Nasional (BN) ada dibincang dalam Pakatan Harapan (PH).

Penggunaan satu logo iaitu dacing disahkan Timbalan Presiden Parti Amanah, Datuk Seri Salahuddin Ayub kerana terdapat permintaan dan cadangan daripada kepemimpinan BN dan PH supaya semua calon yang akan bertanding pada PRN menggunakan simbol keramat itu.

Jelasnya, isu penggunaan simbol sudah dibincangkan pimpinan parti pada beberapa siri mesyuarat di peringkat Pusat.

“Pimpinan semua parti dalam gabungan PH termasuk BN bebas mengeluarkan pandangan dan cadangan, terutama berkaitan penggunaan simbol parti.

“Keputusan mengenainya belum dimuktamadkan dan ia akan diputuskan dalam tempoh terdekat,” katanya dipetik laporan BH.

Salahuddin terdahulu meninja persiapan Majlis Rumah Terbuka Aidilfitri Malaysia Madani peringkat Terengganu.

Majlis itu dijadual dihadiri Perdana Menteri, Datuk Seri Anwar Ibrahim di Universiti Sultan Zainal Abidin (UniSZA) esok.

Pengerusi BN, Datuk Seri Ahmad Zahid Hamidi, sebelum ini berkata pihaknya belum memuktamadkan keputusan membenarkan parti sekutu dalam Kerajaan Perpaduan yang berhasrat menggunakan logo dacing pada PRN akan datang.

Beliau berkata, perkara itu akan dibincangkan terlebih dulu biarpun pihaknya ada menerima hasrat mengenainya.

Mengulas mengenai isu calon, Salahuddin yang juga Naib Presiden PH berkata belum tiba masanya untuk diumumkan jumlah calon daripada mana-mana parti termasuk PH dan BN diumumkan memandangkan rundingan masih diadakan.


Anwar tegur Rafizi terlalu lantang

Presiden PKR Datuk Seri Anwar Ibrahim berpendapat bahawa Rafizi Ramli, yang kembali aktif di persada politik tanah air baru-baru ini perlu mengambil pendekatan lebih lembut dalam mendepani isu-isu semasa.

Walaupun beliau percaya Rafizi berniat baik dalam kritikan yang dilemparkannya kepada Pakatan Harapan, Anwar mengakui berasa kurang senang dengan pendekatan konfrontasi Rafizi.

“Rafizi sosoknya agak keras,” kata Anwar, sebelum menambah, “tetapi boleh berunding, tak ada masalah.”

“Saya tak lihat semua kritikan itu (oleh Rafizi) kritikan terhadap presiden. Dia mahu melihat, menarik satu kaedah yang boleh membantu (PKR).

“(Tapi) Kalau tanya saya, bagi nasihat, dia tak payah umpamanya keras dalam semua hal terutamanya terhadap parti,” katanya dalam wawancaranya bersama beberapa media mesra PH baru-baru ini.

Anwar berkata PKR menganjurkan kebebasan bersuara namun menegaskan bahawa kepentingan parti tetap perlu dijaga oleh mana-mana ahli.

“Ada benda yang dianggap itu tidak tepat (oleh pengkritik). Umpamanya (isu) ‘khemah besar’. (Rafizi) tidak tepat sama sekali,” katanya.

Rafizi, yang juga bekas setiausaha agung PKR, mengkritik komponen PH, Parti Amanah Negara (PAN)  dan DAP kerana melobi PH untuk menggunakan pendekatan “khemah besar” bagi mencari rakan baharu untuk menentang BN dalam pilihan raya umum akan datang.

Beliau berpendapat pendekatan tersebut seumpama mencari “khemah baharu” dan tidak mampu menyelesaikan masalah sedia ada yang dihadapi blok pembangkang.

Anwar berkata isu tersebut tidak berbangkit dikalangan pimpinan PKR justeru tidak relevan bagi Rafizi untuk terus mempersoalkannya dan terus memusuhi komponen-komponen PH yang lain.

Ahli Parlimen Port Dickson itu berkata demikian bagi mengulas pencalonan Rafizi untuk jawatan timbalan presiden PKR.

Dalam pemilihan PKR bagi sesi 2022-2024, Rafizi akan berdepan Setiausaha Agung PKR Saifuddin Nasution Ismail dalam satu pertarungan satu lawan satu.

Untuk rekod, Rafizi pernah cuba merebut jawatan kedua tertinggi PKR itu pada 2018 namun tumpas kepada Datuk Seri Azmin Ali yang kemudiannya keluar dari PKR dan menyertai Bersatu susulan dari ‘Langkah Sheraton’ yang menyaksikan kerajaan Persekutuan PH tumbang hanya selepas 22 bulan dibentuk.

Rafizi dan Saifuddin dikenali sebagai orang kepercayaan Anwar dan kedua-dua mereka berada dalam kem yang sama pada pemilihan parti yang lalu.


Vaksin pertama kanak-kanak sudah diberikan kepada lebih 206,000 orang

Sebanyak 206,748 atau 5.8 peratus populasi kanak-kanak berusia lima hingga 11 tahun di negara ini telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.

Berdasarkan data menerusi laman web CovidNOW, sejumlah 13,373,479 atau 56.8 peratus populasi dewasa dalam negara telah menerima dos penggalak Covid-19, setakat semalam, menurut laporan Bernama.

Sejumlah 22,938,190 individu atau 97.5 peratus daripada populasi itu telah melengkapkan vaksinasi mereka manakala 98.7 peratus atau 23,214,625 telah menerima sekurang-kurangnya satu dos vaksin.

Bagi remaja berusia 12 hingga 17 tahun pula, sebanyak 2,796,021 individu atau 89.9 peratus daripada populasi itu telah melengkapkan vaksinasi mereka, manakala 2,875,825 atau 92.5 peratus menerima sekurang-kurangnya satu dos vaksin.

Semalam, sebanyak 149,888 dos vaksin diberikan meliputi 38,738 dos pertama, 1,489 dos kedua dan 109,661 dos penggalak, menjadikan jumlah kumulatif dos vaksin yang diberikan di bawah PICK sebanyak 65,198,894 dos.

Sementara itu, menurut portal GitHub Kementerian Kesihatan, sebanyak 24 kes kematian akibat Covid-19 direkodkan semalam dengan Johor dan Sabah masing-masing lima kes, Selangor dengan empat kes, Kedah melaporkan tiga kes manakala Kelantan, Negeri Sembilan dan Terengganu masing-masing dua kes dan Perak satu kes.


Menteri UMNO tolak cadangan potong gaji, tak selesai harga barang naik

Cadangan gaji Menteri dipotong susulan kenaikan harga barang yang meningkat ditolak seorang Menteri UMNO.

Sebelum ini, bekas Menteri Perdagangan Antarabangsa dan Industri, Tan Sri Rafidah Aziz menyuarakan cadangan agar gaji menteri dipotong sebanyak 20 peratus tetapi Datuk Seri Mahdzir Khalid sebaliknya tidak bersetuju dengan cadangan tersebut.

Menteri Pembangunan Luar Bandar itu berkata alternatif lain yang lebih berkesan perlu dicari bagi membantu rakyat dalam menghadapi krisis peningkatan harga barang sejak akhir-akhir ini.

“Sekarang ada pelbagai usaha yang dibuat oleh Perdana Menteri, Datuk Seri Ismail Sabri Yaakob dan pasukan dalam Kabinet, khususnya bagi menteri-menteri yang terbabit secara langsung dengan ekonomi dan harga barang seperti kementerian kewangan, ekonomi, perdagangan, pertanian dan kerja raya.

“Mereka akan duduk mesyuarat seminggu dua kali bagi membincangkan hal berbangkit dan memberi jalan penyelesaian seperti diumumkan Perdana Menteri mengenai tiada kenaikan tarif elektrik dan harga pasaran ayam tidak akan diapungkan.

“Sehingga kini pun kerajaan masih memberi subsidi petrol RON95 kepada rakyat dengan harga RM2.05 seliter. Ini antara langkah dan keputusan yang diambil kerajaan agar tidak membebankan rakyat,” katanya dipetik laporan BH.

Mahdzir terdahulu merasmikan mesyuarat Persatuan Ibu Bapa dan Guru (PIBG) Sekolah Kebangsaan (SK) Tualak hari ini.

Semalam, Rafidah mencadangkan pemotongan gaji menteri bagi menunjukkan empati terhadap negara ketika rakyat bergelut dengan krisis ekonomi akibat Covid-19 dan krisis Russia-Ukraine.

Mengulas lanjut, Mahdzir berkata, sebagai bekas menteri, Rafidah perlu memberikan idea yang lebih baik dan berjumpa dengan Ismail Sabri untuk mengetengahkan idea beliau.

“Kita tidak tahu apa maksud sebenar Rafidah mengenai potong gaji itu, adakah beliau benar-benar maksudkan atau hanya perli, beliau orang lama sepatutnya boleh beri idea yang lebih baik.

“Perkataan potong gaji ini seolah-olah berada dalam Dewan Rakyat, ia selalu diusulkan oleh pembangkang. Bagi saya, cadangan beliau bukan jalan penyelesaian untuk membantu rakyat menangani kos sara hidup yang semakin meningkat,” katanya.

Sementara itu, Mahdzir yang juga Naib Presiden UMNO ketika ditanya mengenai Ahli Parlimen Pasir Salak, Datuk Seri Tajuddin Abdul Rahman yang digugurkan daripada ahli Majlis Tertinggi (MT) UMNO, beliau enggan mengulas lanjut mengenai perkara itu.


Hanya khabar angin PM akan diambil tindakan jika lewatkan PRU: Hasni

Spekulasi mengatakan Perdana Menteri Datuk Seri Ismail Sabri Yaakob bakal dikenakan tindakan jika melewatkan pilihan raya umum ke-15 (PRU-15) hanya khabar angin, kata Datuk Seri Hasni Mohammad.

Pengerusi UMNO Johor itu mendakwa cerita kononnya berlaku pergeseran antara Ismail Sabri dengan Presiden, Datuk Seri Ahmad Zahid Hamidi direka-reka dan tidak benar sama sekali, sebaliknya mereka berdua mempunyai hubungan yang baik.

“Saya sebagai Pengerusi Perhubungan UMNO negeri berpendapat tiada isu berkenaan siapa poster boy BN dalam kita hadapi PRU-15.

“Kita tak rasa ada masalah antara Presiden parti dan Perdana Menteri yang juga Naib Presiden UMNO seperti diuar-uarkan pihak lain.

“Ada pihak pula mendakwa tindakan akan diambil terhadap Perdana Menteri jika PRU-15 tidak segera diadakan. Ini hanya sekadar khabar angin dan cerita yang direka sesetengah pihak,” katanya dipetik laporan BH.

Jelasnya lagi, Zahid hanya meminta agar PRU-15 disegerakan dan tarikh pembubaran Parlimen diserahkan kepada Ismail Sabri untuk menentukan kesesuaiannya.

“Presiden UMNO hanya nyatakan PRU-15 perlu dipercepatkan saja dan keputusan penetapan tarikh diserahkan kepada Perdana Menteri,” katanya lagi.

Beliau juga percaya pemimpin dan penyokong parti tidak akan melakukan sesuatu yang akhirnya akan merugikan parti.

“Di mana logiknya jika kita nak menuntut supaya PRU-15 disegerakan dalam masa yang sama kita buat tindakan melemahkan parti. Saya tidak fikir itu adalah tindak tanduk pemimpin yang bertanggungjawab,” katanya.

Hasni juga berpendapat, Badan Perhubungan UMNO Negeri tidak perlu mendesak dan menuntut bila tarikh PRU-15 perlu diadakan, namun sebaliknya terus memantap dan memperkasakan jentera parti.

Untuk rekod, media melaporkan Setiausaha Agung UMNO, Datuk Seri Ahmad Maslan memberitahu awal hari ini perbincangan ‘top five’ berhubung menentukan tarikh PRU-15 akan diadakan pada 30 September.


Najib bohong lagi

Bekas Presiden UMNO – parti yang dicop sebagai ‘parti berimej rasuah’ oleh bekas Ketua Hakim Negara Tun Abdul Hamid Mohamad – berbohong mengenai surat jemputan kepada Bersatu untuk menyertai Muafakat Nasional (MN).

Dalam hantaran di Facebooknya semalam Najib Razak berbohong mengatakan surat jemputan itu ditandatangani pada akhir Ogos 2020, sebaliknya surat itu ditandatangani pada 13 Ogos 2020.

“Ada yang masih menggunakan alasan bahawa UMNO pernah bersetuju untuk mengajak PPBM menyertai Muafakat Nasional lalu kami memungkiri janji sebagai propaganda bahawa UMNO yang tidak jujur.

“Ya, surat jemputan kepada PPBM pernah ditandatangan pada akhir bulan Ogos 2020 tetapi tak sampai 3 minggu kemudian, PN meletakkan calon untuk melawan BN di 17 kerusi DUN dalam PRN Sabah.

“PN juga meletakkan calon bebas di 6 kawasan DUN yang ditanding BN untuk memecah undi kita,” katanya menjelaskan UMNO berasa dikhianati apabila Perikatan Nasional (PN) meletak calon di 17 kerusi Dewan Undangan Negeri (DUN) dalam Pilihan Raya Negeri (PRN) Sabah.

PRN Sabah diadakan pada 26 September 2020 ketika Malaysia di bawah pentadbiran Kerajaan PN diketuai Tan Sri Muhyiddin Yassin sebagai Perdana Menteri.

Logiknya sebagai parti yang memerintah negara, PN layak untuk meletakkan calon di lebih banyak kerusi untuk menghadapi pembangkang, berbanding parti lain, termasuk UMNO yang menjadi parti yang menyokong PN.

Seperti pilihan raya yang lain sebelum ini, UMNO ketika menjadi kerajaan yang memerintah Malaysia, memonopoli semua kerusi yang dipertandingkan.

Malah, dalam PRN Johor yang akan diadakan tidak lama lagi, UMNO juga hanya menawarkan empat kerusi untuk ditandingi PAS, sekali gus menunjukkan parti itu mahu memonopoli keputusan pilihan raya.

“Jadi, adakah kamu masih mahu gunakan propaganda bahawa UMNO yang mungkir janji dan khianat MN serta PAS sebab tidak teruskan untuk mengajak PPBM sertai MN setelah kita sedar kita telah dikhianat oleh puak yang tidak jujur?,” soal Najib yang disifatkan penyamun oleh bekas Perdana Menteri Tun Dr Mahathir Mohamad kerana mencuri wang kerajaan.

Bekas Perdana Menteri itu dijatuhi hukuman penjara 12 tahun dan denda RM210 juta oleh Mahkamah Tinggi Kuala Lumpur pada 28 Julai 2020 setelah didapati bersalah dalam kes SRC International.

Semua rahsia dan penyelewengan dilakukan pemimpin UMNO, terbongkar setelah BN, khususnya ‘parti berimej rasuah’ itu kalah teruk pada Pilihan Raya Umum Ke-14 lalu.

Puluhan pertuduhan jenayah terhadap pemimpin UMNO menunjukkan rupa-rupanya itulah kerja mereka apabila beria-ia untuk menang pilihan raya – dapat mengumpul berjuta-juta ringgit dan mampu pula menyembunyikan rahsia penyelewengan yang dilakukan.


Kurangkan subsidi, tapi kerajaan bagi rakyat RM100 dan RM50 saja: Guan Eng

Walaupun banyak subsidi dikurangkan kerajaan, tetapi yang dipulangkan kepada rakyat hanya sedikit dan tidak mencukupi untuk menampung kos sara hidup yang semakin meningkat.

Pengerusi DAP, Lim Guan Eng menyifatkan kerajaan sekarang gagal menguruskan kos sara hidup rakyat dan keadaan ekonomi juga semakin tak terkawal, namun beliau mungkin terlupa blok pembangkang, Pakatan Harapan (PH) sendiri menandatangani memorandum persefahaman (MoU) dengan kerajaan Datuk Seri Ismail Sabri Yaakob.

“Kalau kami dianggap gagal selama 22 bulan mentadbir, sekarang bagaimana? Berjayakah kerajaan apabila keadaan sekarang menyaksikan kos sara hidup dan inflasi meningkat, tenaga kerja berkurang, nilai mata wang ringgit menyusut?” katanya dipetik laporan Utusan Malaysia.

Guan Eng juga mempertikai langkah kerajaan mengurangkan beberapa subsidi tetapi jumlah yang dipulangkan kepada rakyat pula terlalu kecil nilainya.

“Lihat sahaja bagaimana kerajaan mengurangkan subsidi ayam, telur dan minyak berbotol. Apabila kerajaan pulangkan kepada rakyat, hanya tunai sejumlah RM100 dan RM50 yang pasti tidak cukup.

“Kalau masa itu ada defisit kepercayaan pada PH, saya rasa jurangnya lebih besar apabila pengurusan mereka lebih teruk dan orang ramai tidak lagi percaya jika kerajaan boleh menyelesaikan masalah rakyat,” katanya lagi.

Guan Eng berkata sekiranya PH diberikan mandat untuk terus menjadi kerajaan sebelum dijatuhkan sebelum ini, sudah pasti mereka dapat memenuhi setiap janji dalam manifesto.

“Memang ada beberapa perkara yang belum diselesaikan kerana kami tidak mempunyai masa cukup. Tetapi, apa yang kita capai dan tidak capai, tidaklah teruk berbanding kerajaan lakukan sekarang.

“Semasa PH mentadbir, mana ada harga barang naik dan nilai ringgit menyusut. Ia hanya berlaku sekarang. Jadi, kita harus tunggu dan lihat sahajalah. Apa-apa kajian tidak semestinya tepat,” katanya lagi.

Rabu lepas, Mesyuarat Jemaah Menteri dilaporkan bersetuju menubuhkan Pasukan Khas Jihad Tangani Inflasi yang berperanan mengumpulkan semua maklumat daripada kementerian, agensi dan orang ramai bagi menyelesaikan isu berkaitan inflasi khususnya mengawal kenaikan harga barang dengan lebih efisien dan berkesan.

Pentabdiran Ismail Sabri kini berdepan kritikan susulan peningkatan harga barang, ringgit menyusut dan keadaan ekonomi negara yang semakin merosot.


Saya sudah pergi ke pejabat Musk lebih awal, sindir Azmin

Datuk Seri Mohamed Azmin Ali menyindir Datuk Seri Anwar Ibrahim yang berbangga dengan pertemuan secara maya bersama usahawan teknologi kereta elektrik baru-baru ini.

Bekas Menteri Perdagangan Antarabangsa dan Industri itu pada tahun lalu berkunjung lebih awal ke pejabat Elon Musk bagi membawa masuk pelaburan perkhidmatan Starlink di Malaysia, tetapi ia tidak dilakukan secara maya seperti dibuat Perdana Menteri (PMX).

“Aku dah pergi ibu pejabat Elon Musk, berunding dengan SpaceX dan bincang bawa pelaburan.

“Aku lebih awal daripada kamu, sebab itu saya hantar semula ‘posting’ tahun lepas,” katanya dalam satu ceramah di Gombak, Selangor malam tadi.

Pengerusi Perikatan Nasional (PN) Selangor itu berkata, lawatan ke pejabat Musk di Amerika Syarikat dilakukan tahun lepas.

Azmin merujuk kepada berita mengenai lawatannya yang dikongsi semula olehnya di laman media sosial beliau.

Pada tahun Mei 2022, delegasi misi dagangan Malaysia diketuai bekas perdana menteri, Ismail Sabri Yaakob bertemu dengan pemain industri di Amerika Syarikat yang mana Azmin melawat fasiliti SpaceX di Los Angeles bagi membincangkan perkhidmatan Starlink di Malaysia.

Starlink merupakan syarikat satelit yang dioperasikan SpaceX yang memberikan perkhidmatan rangkaian internet.

Anwar pada Jumaat bertemu dengan Musk yang memiliki syarikat pembuat kereta elektrik, Tesla dalam satu sidang secara maya selama 25 minit.

Azmin turut menyindir sidang itu apabila Musk membuat beberapa ciapan di Twitter semasa pertemuan itu.

Sebelum itu, Anwar menggambarkan pertemuan bersama Musk diadakan secara fizikal.

Anwar juga tidak membuang masa menjadikan pertemuan itu sebagai satu hujah politik untuk menguatkan kredibiliti beliau.

“Orang cuba nak cakap dengan dia (Musk), nak pujuk dia datang ke negara begitu sukar. Saya Alhamdulillah.

“Dia setuju untuk melabur lagi ke Malaysia, anggap Malaysia sebagai negara penting dan Insya Allah dalam masa terdekat, dia akan datang ke Malaysia,” kata Anwar dalam satu majlis.

Azmin yang turut mengecam tindakan Anwar yang didakwa berbohong mengenai pelaburan Amazon Web Services (AWS).

“Semua orang telefon dia, dia cerita. Dia kata AWS nak melabur di Malaysia hanya setelah kerajaan Madani terbentuk.

“Mana Amazon tahu Madani ini apa?”

AWS membawa melabur sebanyak RM25 bilion untuk membina pusat data di negeri Selangor.


Guru enggan divaksin diambil tindakan sehingga 1 Nov

Amaran terakhir diberikan kepada guru yang enggan divaksin Covid-19 sehingga 1 November ini sebelum diambil tindakan Kementerian Pendidikan.

Perkara itu diumumkan Menterinya, Datuk Dr Radzi Jidin yang berkata langkah itu diambil selari dengan keputusan Jabatan Perkhidmatan Awam (JPA) yang mewajibkan penjawat awam patuh kepada pekeliling mewajibkan mereka melengkapkan suntikan vaksin Covid-19 sebelum 1 November atau berdepan tindakan tatatertib.

“Senarai guru yang enggan divaksin turut berubah dan kita terus memantau perkembangan semasa.

“Kumpulan guru enggan divaksin boleh menjejaskan operasi sekolah dan tindakan segera perlu diambil termasuk menukar guru terbabit,” katanya.

Menurut Radzi, selepas pengumuman tersebut berlaku perubahan positif apabila ada guru yang sebelum ini enggan divaksin mengubah fikiran dan setuju menerima dos pertama.

Terdahulu, beliau melawat Sekolah Menengah Kebangsaan (SMK) Bandar Samariang di sini, hari ini.

Radzi berkata, pertukaran itu perlu dilakukan bagi memastikan pembelajaran murid tidak terjejas, selain memastikan guru yang lengkap divaksin tidak terkesan.

“Sebagai contoh, murid berkeperluan khas memerlukan guru berdamping dengan mereka sepanjang masa.

“Jika ada kalangan guru (mengajar murid berkeperluan khas) enggan divaksin, tentu ia akan menjejaskan operasi sekolah kerana kita berpegang kepada prinsip asas iaitu jika tidak divaksin, tidak boleh mengajar secara bersemuka,” katanya lagi.


Mas Ermieyati dikenali di Tanjung Bidara, pengundi mahu pemimpin prihatin

Calon Perikatan Nasional (PN) Datuk Mas Ermieyati Samsudin dikenali penduduk tempatan di Tanjung Bidara, malah banyak kerja kebajikan dan bantuan yang disalurkan semasa krisis kesihatan Covid-19 sangat dihargai penerima menerima bantuan.

Walaupun baharu sepenggal menjadi Ahli Parlimen (MP) Masjid Tanah, namanya sudah terpahat dalam hati dikalangan penduduk tempatan dan ia lebih dirasai semasa pelaksanaan perintah kawalan pergerakan (PKP) yang mengakibatkan banyak penduduk terjejas punca pendapatan.

Penduduk tempatan yang ditemui sekitar Tanjung Bidara semasa ditanya sama ada mengenali Mas Ermieyati, majoritinya memberi jawapan ‘Ya, kenal’, ia secara tidak langsung menunjukkan dalam tempoh singkat selepas menjadi MP beliau sudah dikenali orang ramai.

Abu, 24 tahun berniaga sendiri di Pengkalan Balak.

Abu, 24 tahun, yang baharu menamatkan pengajian di Kolej Komuniti semasa ditemui berkata ketika PKP banyak bantuan diterima keluarganya yang disalurkan Pejabat Parlimen Masjid Tanah, ia melibatkan bantuan Bakul Makanan serta keperluan asas yang diperkenalkan semasa pentadbiran kerajaan Perikatan Nasional (PN) terdahulu.

“Dapat (bantuan), jenis macam dia tak pilih kasih, yang patut dapat akan dapat.

“Tak kisah sesiapapun dapat,” kata Abu kepada Agenda Daily apabila ditanya sama ada keluarganya menerima bantuan semasa PKP daripada MP Masjid Tanah.

Abu yang berniaga sendiri di pesisir pantai Pengkalan Balak berkata punca pendapatannya terjejas semasa pandemik melanda negara dan bantuan yang disalurkan sama ada daripada wakil rakyat mahupun pertubuhan bukan kerajaan (NGO) banyak meringankan beban penduduk tempatan disitu.

Berhubung Pilihan Raya Negeri (PRN) Melaka yang diadakan, Abu menyifatkan ia sepatutnya tidak berlaku pada ketika pandemik Covid-19 masih melanda negara.

“Kalau tanya saya, saya tak nak… Kalau boleh biar keadaan betul-betul reda terlebih dahulu,” katanya.

Kebimbangan Abu adalah keselamatan orang ramai semasa mengundi nanti dan takut sekiranya insiden semasa PRN Sabah akan berulang lagi.

Mengenai harapan sekiranya kepada wakil rakyat baharu yang akan dipilih nanti, beliau berharap supaya aspek pembangunan dan peluang pekerjaan lebih banyak dapat diwujudkan kepada penduduk setempat.

“Kalau boleh harap nanti dapatlah wujudkan peluang pekerjaan atau melihat cara untuk membangunkan pelancongan disini,” katanya lagi.

Sementara itu, seorang lagi penduduk tempatan, Azman, 48 tahun semasa ditemui berharap wakil rakyat yang menang pilihan raya di Tanjung Bidara nanti dapat menjaga kebajikan rakyat dan prihatin dengan permasalahan penduduk setempat.

Azman, 48, mengusahakan chalet sendiri milik keluarganya di Pengkalan Balak.

Azman berkata wakil rakyat tersebut perlu cakna dan memahami masalah penduduk setempat, janganlah pula rakyat yang kena cari wakil rakyat tersebut semasa diperlukan.

“Orang yang patut kau bantu kau kena carilah. Janganlah nak tegur orang pergi cari engkau. Macam orang sakit, takkanlah nak tunggu orang sakit ziarah, takkanlah orang sakit jumpa kita.

“Itu yang kita kena ziarah orang sakit itu, kan? Contohlah, maksud contoh, orang yang sakit kita dah tahu sakit, takkan nak tunggu dia, ziarah kita? Mesti kita yang pergi ziarah dia,” katanya.

Maksud yang cuba disampaikan Azman adalah seseorang wakil rakyat perlu mencari pengundinya dan mendengar permasalahan mereka, kemudiaan membantu dengan menyelesaikan masalah yang dihadapi mereka.

Ditanya sama ada mengenali calon di Tanjung Bidara, Azman juga memberitahu mengenali MP Masjid Tanah, Mas Ermieyati yang menang semasa PRU-14 lalu.

“Ya, ya kenal… Yang menang PRU-14 lalu,” katanya lagi.

Mas Ermieyati yang juga MP wanita pertama di Melaka, bakal menghadapi cabaran daripada Pengerusi Badan Perhubungan UMNO Datuk Seri Ab Rauf (BN) dan Zainal Hassan dari Pakatan Harapan, pada Pilihan Raya Negeri (PRN) Melaka pada 20 Nov ini.


Ada mangsa banjir buat tuntutan walaupun tiada barang rosak: PM

Kelewatan pemberian bantuan kepada mangsa bencana banjir timbul susulan terdapat tuntutan bantuan yang tidak selaras dan dikesan tidak mengikut peraturan ditetapkan, kata Datuk Seri Ismail Sabri Yaakob.

Perdana Menteri berkata kerajaan sedang mengkaji secara holistik pemberian Bantuan Wang Ihsan (BWI) agar dipercepatkan, bagaimanapun mendedahkan terdapat juga mangsa banjir yang membuat tuntutan walaupun tiada kerosakan harta benda.

“Ada beberapa isu timbul berhubung BWI apabila kita mengumumkan bahawa mereka yang tidak berpindah tetapi terkesan banjir, boleh diberikan bantuan itu. Ramai yang memohon dan agak meragukan.

“Ada yang tidak berpindah ke pusat pemindahan sementara (PPS) tetapi ke rumah saudara-mara. Mereka turut menuntut walaupun tiada kerosakan dan sebagainya,” katanya hari ini.

Awal pagi ini, Ismail Sabri menyampaikan amanat kepada warga Jabatan Perdana Menteri (JPM) di Putrajaya.

Ismail Sabri juga memberitahu senario banjir yang berlaku di Selangor baru-baru ini apabila terdapat mangsa rumah banjir di rumah pangsa yang tidak mengalami kerosakan harta benda tetapi turut membuat tuntutan bantuan tersebut yang dikesan oleh pihak Jawatankuasa Khas Pascabanjir.

“Ada pula yang menuntut bantuan peralatan barangan rosak hingga RM2,500 walaupun didapati tiada barang rosak. Misalnya di Selangor, ada yang tinggal di rumah pangsa, hanya tingkat satu ditenggelami banjir tetapi mereka yang di tingkat lima turut membuat tuntutan.

“Oleh itu, ada kelewatan mengagihkan bantuan ini untuk kita mengesahkan tuntutan berkenaan. Alhamdulillah, isu banjir ini selesai dan masalah yang dibangkitkan diuruskan dengan baik,” katanya lagi.

Terdahulu, Ismail Sabri mengumumkan kerajaan menyediakan bantuan tunai sehingga RM5,000 bagi setiap keluarga untuk kerja pembaikan rumah kepada mangsa banjir yang mengalami kerosakan tidak serius.

Bagi kerosakan serius, kerajaan akan mengurus baik pulih kediaman dengan kos sehingga RM15,000 manakala rumah yang musnah dan tidak boleh diduduki, bantuan sehingga RM56,000 akan diberikan untuk setiap unit rumah dibina baharu.

Bencana banjir pada Disember tahun lalu menjejaskan kehidupan ribuan orang ramai dan banyak kerosakan harta benda yang berlaku.


Seorang maut, 4 cedera kereta bawa mercun bola meletup

Seorang terbunuh, manakala empat lagi cedera selepas sebuah kereta dipercayai membawa mercun bola meletup di Jalan Pintu Geng, Kampung Sireh, Kota Bharu, hari ini.

Ketua Polis Kelantan Datuk Shafien Mamat berkata, letupan itu menyebabkan mangsa yang maut tercampak sejauh 20 meter dari lokasi kejadian.

Memetik laporan Harian Metro, beliau berkata polis tidak menolak kemungkinan kereta yang meletup itu membawa mercun bola.

Katanya, letupan itu menyebabkan mangsa yang maut tercampak sejauh kira-kira 20 meter dari lokasi kejadian.

Bagaimanapun, katanya, identiti mangsa masih belum dapat dikenal pasti dan siasatan lanjut masih dijalankan.

“Difahamkan, empat lagi mangsa yang berada dalam kenderaan berlainan kini dirawat di Hospital Raja Perempuan Zainab II (HRPZ II) untuk rawatan lanjut.

“Kejadian itu turut menyebabkan enam kenderaan terbakar termasuk kenderaan dipandu mangsa,” katanya.

Bagaimanapun, satu laporan lain menyatakan kereta itu dipanah petir lebih awal sebelum meletup.

Ketua Balai Bomba dan Penyelamat Kota Darulnaim, Mohd Ridzuan Ali berkata pihaknya menerima panggilan kecemasan itu pada jam 5.39 petang dan mengarahkan 12 anggota dari dua unit Balai Bomba Penyelemat (BBP) Kota Darulnaim dan Balai Bomba Penyelamat (BBP) Tunjong ke tempat kejadian.

“Sebuah kereta terputus dua dipercayai dipanah petir dan seorang mangsa dipercayai meninggal dunia. Terdapat lima buah kenderaan berdekatan juga terlibat,” katanya.


Tajuddin beri alasan lewat terima laporan nahas LRT malam tadi

Pengerusi Prasarana Berhad, Datuk Seri Tajuddin Abdul Rahman memberi alasan beliau ‘lewat’ menerima laporan nahas dua tren LRT RapidKL di ibu negara kira-kira jam 8.45 malam tadi.

Beliau berkata demikian susulan komen rakyat yang kecewa kerana pengerusi Prasarana itu tidak kelihatan di lokasi nahas, sedangkan Menteri Pengangkutan, Datuk Seri Wee Ka Siong, berada di tempat kejadian sehingga lewat malam.

Malah, Menteri Wilayah Persekutuan, Tan Sri Annuar Musa juga menerima laporan nahas membabitkan pertembungan dua tren LRT itu di dalam terowong berhampiran Stesen KLCC, lebih awal malam tadi.

Namun pagi tadi Tajuddin menyifatkan soalan kenapa beliau tidak ada di lokasi kejadian sedangkan menteri pengangkutan boleh berbuat demikian, hanya sebagai provokasi.

Beliau kesal dengan kritikan rakyat yang mempersoalkan mengapa beliau tidak kelihatan di lokasi kejadian malam tadi, sedangkan Ka Siong, boleh berada di sana.

“Semalam pun menteri dah turun. Semua ada di sana. Jangan lah suka ‘provoke’, apa gunanya?” katanya pada sidang media selepas melawat lokasi kejadian.

Tajuddin juga mengumumkan Prasarana akan memberi bantuan RM1,000 kepada 213 mangsa tren berkenaan.


Warganet teruja lihat Jaguar mewah dibawa ‘bakal PM’ ke Istana Negara

Tumpuan mata rakyat pada hari ini mestilah terarah di Istana Negara apabila Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah berkenan untuk mengadakan pertemuan dengan wakil-wakil parti politik tanah air.

Selain isi pertemuan, sudah semestinya kenderaan yang dinaiki oleh pimpinan poltik menuju ke istana yang tidak terlepas daripada pandangan lensa rakyat.

Pagi tadi, mata rakyat tertancap dengan keindahan kereta mewah jenis Jaguar yang digunakan oleh ‘bakal Perdana Menteri’, Datuk Seri Anwar Ibrahim untuk ke Istana Negara, apabila dikhabarkan kereta yang dinaikinya itu berharga hampir setengah juta.

Semakan Agenda Daily mendapati kereta jenis Jaguar XJ Premium Luxury V6 model tahun 2010 yang dinaiki oleh Presiden PKR itu, bagi harga pasaran kereta terpakai sahaja sudah mencecah antara RM120,000 hingga RM140,000.

Sekiranya harga kereta terpakai jenis XJ itu masih bernilai tinggi di pasaran kereta terpakai, dianggarkan kemungkinan juga kereta tersebut semasa awal pengeluarannya berharga hampir setengah juta.

Model XJ tersebut sudah dihentikan pengeluarannya dan model baharu XF bagi kategori jenis sama yang digantikan pula berharga RM457,934 selepas disemak Agenda Daily dalam laman rasmi Jaguar Malaysia.

Untuk rekod, kereta Jaguar hitam yang digunakan oleh Anwar tersebut didaftarkan pada tahun 2012, dua tahun selepas pengeluarannya dan difahamkan harganya lebih kurang sama dengan model XF baharu dikeluarkan Jaguar.

Daripada rekod pendaftaran kenderaan dengan nombor plat VCQ8055 digunakan Anwar tersebut, kereta tersebut didaftarkan pada 2012 di bawah nama sebuah syarikat, Yayasan Aman Berhad.

Persoalannya kini, mengapa sebuah kenderaan mewah didaftarkan di bawah sebuah yayasan dan apakah fungsi yayasan misteri yang dikatakan diasaskan oleh Anwar dan isterinya itu.

Laporan sebelum ini mendedahkan Yayasan Aman beralamat di Pusat Dagangan Phileo Damansara 1, Petaling Jaya menamakan Anwar sebagai Penasihat dan Pengasasnya.

Menurut dokumen yang dilampirkan di bawah yayasan itu ditubuhkan pada 17 Januari 1983 di bawah syarikat bernama Yayasan Aman Berhad.

Turut dilaporkan terdapat enam Ahli Lembaga Pemegang Amanah Yayasan tersebut, iaitu Datuk Seri Dr Wan Azizah Wan Ismail, Datuk Kamaruddin Jaafar, Datuk Rameli Musa, Datuk Vaseehar Hassan Abdul Razack, Saiful Izham Ramli dan Anwar sendiri.

Terdahulu Anwar menaiki kereta model Jaguar XJ berwarna hitam sebelum dilihat memasuki pekarangan Istana Negara.

Anwar sebelum ini pernah dikaitkan dengan gaya hidup mewah apabila didakwa ada penaja yang menaja pengangkutan udara mewah untuknya.

Dalam pada itu, Anwar hari ini dilihat telah mengecewakan para penyokongnya apabila ‘tiada khabar gembira daripada istana’.

Difahamkan dalam pertemuan Anwar bersama Yang di-Pertuan Agong selepas sejam itu, tiada perbincangan mengenai isu kerajaan baharu diadakan.

Blok pembangkang sebelum ini membuat desakan supaya Agong menamatkan Pengisytiharan Darurat dan mahu sidang Parlimen dibuka atas alasan kononnya mahu menangani penularan pandemik Covid-19.

Januari lalu, Yang di-Pertuan Agong memperkenankan tempoh pelaksanaan darurat hingga 1 Ogos 2021 atau sehingga suatu tarikh yang lebih awal jika angka kes positif Covid-19 harian dapat dikawal dan diturunkan dengan berkesan.

Baginda memberi perkenan supaya Pengisytiharan Proklamasi Darurat dilaksanakan sebagai langkah proaktif untuk membendung gejala wabak Covid-19 selepas menerima menghadap Perdana Menteri, Tan Sri Muhyiddin bin Yassin di Istana Negara, 11 Januari lalu.


Menteri Undang-Undang sekolahkan Hamid tak faham Perlembagaan

Sudah termaktub dalam Perlembagaan Persekutuan mengatakan menteri yang bertanggungjawab terhadap polis mesti mempengerusikan Suruhanjaya Pasukan Polis (SPP), kata Menteri di Jabatan Perdana Menteri (Undang-Undang), Datuk Seri Takiyuddin Hassan.

Sehubungan itu, beliau menegur ketua-ketua perkhidmatan awam supaya berhati-hati bercakap mengenai undang-undang serta tidak membuat tafsiran mengikut emosi.

Beliau dipercayai mengulas kenyataan Ketua Polis Negara, Tan Sri Abdul Hamid Bador yang mencadangkan supaya SPP tidak lagi dipengerusikan menteri, sebaliknya individu tidak berpihak seperti bekas ketua hakim atau hakim patut dilantik ke jawatan itu.

“Saya hendak memaklumkan bahawa sebagai menteri yang jaga perkhidmatan awam, saya hendak nasihatkan penjawat awam, pegawai kerajaan terutama ketua perkhidmatan dalam kerajaan supaya lebih berhati-hati apabila bercakap mengenai perkara berkaitan undang-undang.

“Sebagai contoh, dalam Perlembagaan (Persekutuan) Perkara 140 jelas mengatakan bahawa untuk Polis Diraja Malaysia ada satu suruhanjaya yang dinamakan Suruhanjaya Pasukan Polis. Ini adalah satu suruhanjaya yang akan mengendalikan urusan berkaitan kenaikan pangkat, tatatertib, perkara kebajikan dan sebagainya terhadap seluruh anggota polis berjumlah hampir 130,000,” katanya di Kota Bharu, hari ini.

Takiyuddin berkata dalam Perlembagaan Malaysia jelas menyatakan bahawa SPP ini mesti dipengerusikan oleh menteri yang bertanggungjawab mengenai kepolisian dan dalam konteks ini ia adalah Menteri Dalam Negeri.

“Jadi, jangan pula ada mana-mana pihak yang mempersoalkan, ini adalah peruntukan Perlembagaan. Sekiranya ada apa-apa isu atau masalah dalam pentadbiran sesuatu jabatan, saya yakin pegawai kerajaan tidak boleh mendedahkan perkara ini di tempat yang tidak sepatutnya.

“Sebaiknya mereka boleh dedahkan dalam mesyuarat di peringkat kementerian, suruhanjaya. Adalah tidak wajar untuk seorang pegawai kerajaan kononnya mendedahkan perkara ini di media massa,” katanya.

Takiyuddin yang juga Ahli Parlimen Kota Bharu berkata dari segi pentadbiran, perbuatan sedemikian boleh dipanggil tindakan yang membelakangkan atau mencela pihak kerajaan.


Tuntutan palsu: Empat wanita antara 6 direman lima hari

Enam individu termasuk empat wanita ditahan reman selama lima hari bagi membantu siasatan berhubung kes mengemukakan tuntutan palsu bernilai hampir RM900,000 sekitar tahun 2016 hingga tahun lepas.

Perintah reman yang bermula hari ini sehingga 17 Sept ini dikeluarkan Majistret Mohamad Redza Azhar Rezali setelah Suruhanjaya Pencegahan Rasuah Malaysia (SPRM) mengemukakan permohonan di Mahkamah Shah Alam, hari ini.

Kes berkenaan disiasat mengikut Seksyen 18 Akta SPRM 2009.

Media semalam melaporkan, keenam-enam suspek berusia antara 30 hingga 59 tahun itu ditahan di pejabat SPRM Selangor sekitar 5 petang ketika hadir memberi keterangan.

Menurut sumber, tiga suspek berkenaan merupakan ketua pegawai operasi, pengarah dan akauntan sebuah syarikat pembinaan dipercayai berpakat untuk meluluskan pembayaran kepada dua syarikat yang terbabit dalam kerja-kerja menaik taraf saliran dan projek tebatan banjir di Selangor sedangkan kerja berkenaan tidak dilaksanakan. – Bernama


Agong harap kemelut politik berakhir lepas perkenan Ismail Sabri PM ke-9

Yang di-Pertuan Agong menzahirkan harapan agar kemelut politik negara berakhir dengan segera susulan pelantikan Ahli Parlimen Bera, Datuk Seri Ismail Sabri Yaakob sebagai Perdana Menteri Malaysia Kesembilan.

Pada masa sama baginda turut berharap semua Ahli Dewan Rakyat mengetepikan agenda politik sebaliknya bersatu hati dan bersepakat dalam usaha menangani pandemik Covid-19 demi kepentingan rakyat dan negara.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin dalam kenyataan dikeluarkan hari ini berkata, Yang di-Pertuan Agong juga mengulangi pendapat bahawa rakyat tidak wajar dibebankan dengan kemelut politik yang tidak berkesudahan ketika negara sedang bergelut menghadapi isu kesihatan dan kemurungan ekonomi akibat pandemik Covid-19.

“Ahli-ahli Dewan Rakyat turut diingatkan supaya mempamerkan solidariti dengan memberikan keutamaan, komitmen yang tinggi dan perkhidmatan yang terbaik kepada rakyat.

“Seri Paduka Baginda turut menzahirkan setinggi penghargaan atas sokongan berterusan Duli-Duli Yang Maha Mulia Raja-Raja Melayu dalam menyempurnakan tanggungjawab Baginda selaku Raja Berperlembagaan yang berteraskan keluhuran Perlembagaan Persekutuan dan Kedaulatan Undang-undang.

“Duli-Duli Yang Maha Mulia Raja-Raja Melayu turut menyokong pendirian Seri Paduka Baginda kepada pembentukan Kerajaan yang stabil dengan secepat mungkin berikutan peletakan jawatan Perdana Menteri dengan melakukan penelitian dan pemerhatian yang lebih mendalam menerusi surat akuan dan pengesahan melalui sesi menghadap secara fizikal dan maya dengan setiap Ahli Dewan Rakyat,” katanya.

Menurut Ahmad Fadil, Yang di-Pertuan Agong juga menyeru seluruh rakyat agar terus bertenang dan bersama baginda mendoakan agar negara sentiasa berada di bawah lindungan Allah Subhana Watala, dijauhi dari sebarang musibah dan wabak Covid-19 dapat dibendung serta diakhiri dengan segera.

Terdahulu baginda berkenan berangkat menghadiri dan mempengerusikan Perbincangan Khas Raja-Raja Melayu di Istana Negara.

Pada sesi Perbincangan Khas yang berlangsung selama dua jam setengah bermula pada jam 2.30 petang, baginda berkenan mewasalkan kepada Duli-Duli Yang Maha Mulia Raja-Raja Melayu proses pencalonan bakal Perdana Menteri baharu, susulan daripada peletakan jawatan Tan Sri Muhyiddin Yasin pada 16 Ogos 2021 lalu.

Proses ini adalah lanjutan daripada titah baginda semasa sesi menghadap bersama ketua-ketua dan wakil-wakil parti-parti politik utama negara pada 17 Ogos 2021 di mana semua 220 Ahli-ahli Dewan Rakyat adalah diminta untuk menyatakan nama seorang ahli Dewan Rakyat yang diberikan kepercayaan oleh Ahli-ahli Dewan Rakyat tersebut untuk menjadi Perdana Menteri menerusi surat akuan (statutory declaration).

Pencalonan bakal Perdana Menteri menerusi surat-surat akuan tersebut adalah dengan tujuan untuk membantu baginda membuat keputusan bagi melantik seorang Ahli Dewan Rakyat yang pada hemat baginda mungkin mendapat kepercayaan majoriti Ahli Dewan Rakyat sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

“Istana Negara telah menerima pencalonan nama-nama bakal Perdana Menteri daripada 220 Ahli-Ahli Dewan Rakyat, masing-masing menerusi surat akuan (statutory declaration) pada 18 Ogos 2021 lalu.

“Dari surat-surat akuan tersebut seramai 114 Ahli Dewan Rakyat telah mencalonkan Yang Berhormat Dato’ Sri Ismail Sabri bin Yaakob (Ahli Parlimen Bera), jumlah majoriti yang mencukupi untuk membentuk Kerajaan,” katanya.

Ahmad Fadil berkata susulan itu, Yang di-Pertuan Agong berkenan menerima menghadap 114 Ahli Dewan Rakyat semalam, 19 Ogos 2021, untuk mengesahkan kepercayaan mereka ke atas ahli Dewan Rakyat yang telah dicalonkan untuk dilantik sebagai Perdana Menteri.

“Sehubungan dengan itu dan selaras dengan Perkara 40(2)(a) dan Perkara 43(2)(a) Perlembagaan Persekutuan, Seri Paduka Baginda telah berkenan melantik Yang Berhormat Dato’ Sri Ismail Sabri bin Yaakob (Ahli Parlimen Bera) sebagai Perdana Menteri Malaysia ke-9.

“Proses seterusnya ialah lstiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai Perdana Menteri yang dijadualkan pada 21 Ogos 2021 (Sabtu), jam 2.30 petang, di lstana Negara.

“Seri Paduka Baginda menzahirkan pandangan dengan pelantikan Perdana Menteri ini, maka Kerajaan perlu meneruskan usaha-usaha memerangi pandemik COVID-19 dengan segera demi kemaslahatan dan keselamatan rakyat serta kesejahteraan negara yang amat terkesan akibat krisis dan ancaman pandemik ini,” katanya.


Umat Islam diharam bawa pedang kayu?

Perarakan Himpunan Pemuda Islam Terengganu baru-baru ini yang membawa replika senjata dikatakan menjadi kesalahan sehingga peralatan yang dibawa mereka dirampas.

Ketika penjajah dahulu datang menceroboh dengan senjata moden untuk menakluk tanah air umat Islam seluruh pelosok dunia, umat Islam tidak menyerah kalah sekali-kali. Malah, mereka melawan dengan apa sahaja yang ada di tangan.

Maka, penjajah menguatkuasakan undang-undang bagi mengharamkan sebarang senjata kepada penganut Islam.

Puak mereka dibolehkan memiliki semua senjata, termasuklah yang diharamkan oleh undang-undang antarabangsa yang dicipta oleh mereka sendiri.

Hakikatnya, undang-undang ini laksana sarang labah-labah yang boleh dikoyakkan oleh mereka, tujuannya hanyalah untuk menghalang penentangan terhadap penjajah yang dilakukan oleh umat Islam dengan gagah berani tanpa menyerah kalah.

Begitulah yang dilakukan di Palestin ketika dijajah British supaya mereka menyerahkan tanah air kepada Yahudi Zionis mengikut terma dalam Perjanjian Balfour 1917. Mereka sendiri dalam keadaan bersenjata, tetapi sebaliknya rakyat Palestin pula diharamkan memiliki senjata.

Oleh itu, dikuatkuasakan undang-undang yang mengharamkan senjata, sehinggalah kepada senjata yang paling kuno, seperti pedang, keris dan lain-lain.

Alasan yang digunakan kononnya bertujuan menjaga keamanan dan keselamatan, pada masa yang sama mereka mengganas terhadap rakyat dengan semua senjata yang dimiliki. Maka, jelas sekali bahawa alasan menjaga keselamatan itu hanyalah untuk diri mereka sahaja, tidak bagi umat Islam.

Pada zaman penjajah dahulu, polis Melayu diberikan senjata belantan kayu, manakala polis berbangsa Inggeris pula diberikan pistol. Demikianlah umat Islam begitu sekali dihina.

Teori menghapuskan peperangan juga disebarkan atas nama kemanusiaan, sedangkan mereka bebas menyerang negara lain untuk menjajah dan merompak. Akan tetapi, mereka dianggap pembebas, sedangkan penentang mereka pula dianggap lanun, termasuklah Raja-raja Melayu dan ulama’ yang melawan kedatangan penjajah.

Allah Pencipta manusia itu Maha Mengetahui akan munculnya kalangan manusia yang dirasuk iblis dan bala tenteranya, sehingga sanggup melakukan kejahatan secara melampau terhadap manusia yang lain. Justeru, Islam mewajibkan penentangan, sehingga diizinkan berperang menentang kezaliman tersebut bagi mewujudkan keamanan dan keselamatan yang sebenar. Firman Allah SWT:

﴿وَلَوۡلَا دَفۡعُ ٱللَّهِ ٱلنَّاسَ بَعۡضَهُم بِبَعۡضٖ لَّفَسَدَتِ ٱلۡأَرۡضُ وَلَٰكِنَّ ٱللَّهَ ذُو فَضۡلٍ عَلَى ٱلۡعَٰلَمِينَ٢٥١﴾

“Dan seandainya Allah tidak menolak (keganasan) sebahagian manusia (yang ingkar dan derhaka) dengan sebahagiannya yang lain (yang beriman dan setia), nescaya rosak binasalah bumi ini. Akan tetapi, Allah sentiasa melimpahkan kurniaan-Nya ke atas sekalian alam.” (Surah al-Baqarah: 251)

Dan juga firman Allah SWT:

﴿وَقَٰتِلُواْ فِي سَبِيلِ ٱللَّهِ ٱلَّذِينَ يُقَٰتِلُونَكُمۡ وَلَا تَعۡتَدُوٓاْۚ إِنَّ ٱللَّهَ لَا يُحِبُّ ٱلۡمُعۡتَدِينَ١٩٠﴾

“Dan perangilah di jalan Allah terhadap orang-orang yang memerangi kamu, dan janganlah kamu melampaui batas; kerana sesungguhnya Allah tidak suka kepada orang-orang yang melampaui batas.” (Surah al-Baqarah: 190)

Allah SWT juga memerintahkan umat Islam supaya menyediakan senjata dan latihan untuk menggunakannya bagi menghadapi musuh, hal ini sebagaimana firman-Nya:

﴿وَأَعِدُّواْ لَهُم مَّا ٱسۡتَطَعۡتُم مِّن قُوَّةٖ وَمِن رِّبَاطِ ٱلۡخَيۡلِ تُرۡهِبُونَ بِهِۦ عَدُوَّ ٱللَّهِ وَعَدُوَّكُمۡ وَءَاخَرِينَ مِن دُونِهِمۡ لَا تَعۡلَمُونَهُمُ ٱللَّهُ يَعۡلَمُهُمۡۚ وَمَا تُنفِقُواْ مِن شَيۡءٖ فِي سَبِيلِ ٱللَّهِ يُوَفَّ إِلَيۡكُمۡ وَأَنتُمۡ لَا تُظۡلَمُونَ٦٠﴾

“Dan sediakanlah untuk menentang mereka (musuh yang menceroboh) segala jenis kekuatan yang dapat kamu sediakan dan daripada pasukan-pasukan berkuda yang lengkap sedia, untuk menggerunkan dengan persediaan itu musuh Allah dan musuh kamu serta musuh-musuh yang lain daripada kalangan mereka yang kamu tidak mengetahuinya; sedang Allah mengetahuinya. Dan apa sahaja yang kamu belanjakan pada jalan Allah akan disempurnakan balasannya kepada kamu, dan kamu tidak akan dianiaya.” (Surah al-Anfal: 60)

Walaupun Islam menggalakkan dan mendahulukan perdamaian, namun Allah SWT dan Rasulullah SAW mewajibkan penganut Islam agar sentiasa bersiap siaga dengan senjata yang sesuai pada zaman dan cabarannya.

Hari ini, kita menyaksikan sikap ‘double standard’ negara penjajah terhadap negara Islam dan penganut Islam di serata dunia, dengan mengehadkan kemampuan umat Islam dari segi teknologi persenjataan. Mereka lebih suka umat Islam bertari-menari dan bersukan yang berunsurkan maksiat.

Seterusnya, umat Islam terleka daripada menguasai seni mempertahankan diri dan sukan yang memahirkan pertahanan diri dan kesihatan jasad dan roh seperti memanah, menggunakan senjata, seni mempertahankan diri dan lain-lain. Apa yang dilakukan oleh penjajah adalah semata-mata supaya umat Islam menjadi kaum yang lemah.

Terdapat dalam kalangan umat Islam yang buta al-Quran, penyakit yang lebih berbahaya daripada buta huruf. Golongan itu menjadi bodoh, kerana terpengaruh dengan agenda penjajah yang sebenarnya merupakan musuh Islam dan bersama menyebarkan kefahaman yang salah terhadap umat Islam.

Hakikatnya, umat Islam itulah golongan yang paling beradab dalam menggunakan senjata, kerana hukum syariat Islam telah menentukan sempadan dosa dan pahala dalam semua perkara. Hal ini berbeza sama sekali dengan agama dan ideologi ciptaan manusia yang sangat lemah, sehingga menyebabkan berlaku kadar jenayah yang tidak terkawal sesama mereka, termasuklah sanggup membunuh diri sendiri.

Islam mengharamkan senjata pemusnah seperti bom atom dan senjata nuklear yang lebih ganas daripada binatang. Islam juga mengharamkan jenayah membunuh diri sendiri dan orang lain kerana dihitung dalam perkiraan dosa besar yang keras hukumnya di dunia dan di akhirat. Firman Allah SWT:

﴿مَن قَتَلَ نَفۡسَۢا بِغَيۡرِ نَفۡسٍ أَوۡ فَسَادٖ فِي ٱلۡأَرۡضِ فَكَأَنَّمَا قَتَلَ ٱلنَّاسَ جَمِيعٗا وَمَنۡ أَحۡيَاهَا فَكَأَنَّمَآ أَحۡيَا ٱلنَّاسَ جَمِيعٗاۚ وَلَقَدۡ جَآءَتۡهُمۡ رُسُلُنَا بِٱلۡبَيِّنَٰتِ ثُمَّ إِنَّ كَثِيرٗا مِّنۡهُم بَعۡدَ ذَٰلِكَ فِي ٱلۡأَرۡضِ لَمُسۡرِفُونَ٣٢﴾

“Bahawasanya sesiapa yang membunuh seorang manusia dengan tiada alasan yang membolehkan membunuh orang itu, atau (kerana) melakukan kerosakan di muka bumi, maka seolah-olah dia telah membunuh manusia semuanya; dan sesiapa yang menjaga keselamatan hidup seorang manusia, maka seolah-olah dia telah memelihara kehidupan manusia semuanya. Dan sesungguhnya, telah datang kepada mereka rasul-rasul kami dengan membawa segala keterangan yang jelas; kemudian sesungguhnya kebanyakan antara mereka sesudah itu, sungguh-sungguh melampaui batas (melakukan kerosakan) di muka bumi.” (Surah al-Ma’idah: 32)

Adapun mereka yang mempertahankan agamanya, dirinya, keluarganya, hartanya dan haknya yang wajib, mendapat pahala besar, sebagaimana sabda Rasulullah SAW:

مَنْ قُتِلَ دُونَ مَالِهِ فَهُوَ شَهِيدٌ، وَمَنْ قُتِلَ دُونَ دِينِهِ فَهُوَ شَهِيدٌ، وَمَنْ قُتِلَ دُونَ دَمِهِ فَهُوَ شَهِيدٌ، وَمَنْ قُتِلَ دُونَ أَهْلِهِ فَهُوَ شَهِيدٌ.

“Sesiapa yang mati mempertahankan hartanya, dia syahid (mati mulia), dan sesiapa yang mati mempertahankan agamanya, dia syahid, dan sesiapa yang mati mempertahankan dirinya, dia syahid, dan sesiapa yang mati mempertahankan keluarganya, dia syahid.” (Riwayat al-Tirmizi, no. 1421)

Begitu juga dalam hadis yang lain, Rasulullah SAW bersabda:

إِنَّ أَبْوَابَ الْجَنَّةِ تَحْتَ ظِلَالِ السُّيُوفِ.

“Sesungguhnya, pintu-pintu syurga berada di bawah bayangan pedang-pedang.” (Riwayat Muslim, no. 1906)
Maka, jika ada orang Islam yang merasa risau melihat replika kayu atau plastik yang tidak boleh membunuh berada di tangan orang Islam, keadaan itu menunjukkan mereka itu sangat jahil murakkab. Adapun buruk sangka daripada kalangan bukan Islam dan munafiq terhadap perkara tersebut, biarkan ia musnah dengan kemarahan yang melulu itu, seperti yang disifatkan oleh firman Allah SWT:

﴿هَٰٓأَنتُمۡ أُوْلَآءِ تُحِبُّونَهُمۡ وَلَا يُحِبُّونَكُمۡ وَتُؤۡمِنُونَ بِٱلۡكِتَٰبِ كُلِّهِۦ وَإِذَا لَقُوكُمۡ قَالُوٓاْ ءَامَنَّا وَإِذَا خَلَوۡاْ عَضُّواْ عَلَيۡكُمُ ٱلۡأَنَامِلَ مِنَ ٱلۡغَيۡظِۚ قُلۡ مُوتُواْ بِغَيۡظِكُمۡۗ إِنَّ ٱللَّهَ عَلِيمُۢ بِذَاتِ ٱلصُّدُورِ١١٩ إِن تَمۡسَسۡكُمۡ حَسَنَةٞ تَسُؤۡهُمۡ وَإِن تُصِبۡكُمۡ سَيِّئَةٞ يَفۡرَحُواْ بِهَاۖ وَإِن تَصۡبِرُواْ وَتَتَّقُواْ لَا يَضُرُّكُمۡ كَيۡدُهُمۡ شَيۡ‍ًٔاۗ إِنَّ ٱللَّهَ بِمَا يَعۡمَلُونَ مُحِيطٞ١٢٠﴾

“Kamu sahajalah yang menyukai (dan percayakan) mereka, sedang mereka tidak suka kepada kamu. Kamu juga beriman kepada segala Kitab Allah (sedang mereka tidak beriman kepada al-Quran). Dan apabila mereka bertemu dengan kamu, mereka berkata: ‘Kami beriman’, tetapi apabila mereka menyendiri, mereka menggigit hujung jari kerana geram marah (kepada kamu), katakanlah (wahai Muhammad): ‘Matilah kamu dengan kemarahan kamu itu.’ Sesungguhnya, Allah sentiasa mengetahui akan segala isi hati. (119) Jika kamu beroleh kebaikan (kemakmuran dan kemenangan, maka yang demikian), nescaya ia menyakitkan hati mereka; dan jika kamu ditimpa bencana, mereka bergembira dengannya. Dan jika kamu bersabar dan bertaqwa, (maka) tipu daya mereka tidak akan membahayakan kamu sedikit pun. Sesungguhnya, Allah mengetahui akan apa yang mereka lakukan. (120)” (Surah Ali ‘Imran: 119-120)

Tan Sri Abdul Hadi Awang
Presiden PAS

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Isu tapak, Boy Iman antara empat individu didakwa di mahkamah

Pelakon dan penerbit Boy Iman antara empat individu yang didakwa di Mahkamah Majistret di sini hari ini kerana menipu seorang wanita berhubung urusan penjualan tapak festival Hooray X Fest Raya.

Boy Iman atau nama sebenarnya Noruliman A Rahman, 43, Nor Azmi Jantan, 49, Norazah Sahud dan Norzana Rapie @ Rafie, masing-masing 51 tahun, mengaku tidak bersalah terhadap pertuduhan itu, menurut laporan Bernama.

Kesemua mereka didakwa menipu Siti Wardina Basir dengan memperdayakannya dalam urusan penjualan ‘booth’ atau penyewaan tapak Hooray X Fest Raya di Pusat Dagangan Putra (WTC) di sini, sehingga menyerahkan RM1,500 pada 2.34 pagi, 19 April lepas di
WTC.

Mereka didakwa mengikut Seksyen 420 Kanun Keseksaan dibaca bersama Seksyen 34 kanun sama yang memperuntukkan hukuman penjara maksimum 10 tahun dan sebat serta boleh dikenakan denda jika sabit kesalahan.

Terdahulu, Timbalan Pendakwa Raya Noraisyah Mohamed Zanyuin menawarkan jaminan sebanyak RM5,000 kepada setiap tertuduh, bagaimanapun peguam Mohamad Syakir Mohamad Fawzi yang mewakili Boy Iman dan Nor Azmi memohon jumlah itu dikurangkan kerana kedua-dua anak guamnya menanggung keluarga.

Peguam Ernest Azad yang mewakili dua lagi tertuduh turut memohon mahkamah supaya mengurangkan jumlah ikat jamin terhadap anak guamnya.

Majistret Noorelynna Hanim Abd Halim kemudian membenarkan kesemua tertuduh diikat jamin masing-masing sebanyak RM3,000 dengan seorang penjamin dan memerintahkan mereka menyerahkan pasport kepada mahkamah.

Mahkamah menetapkan 13 Jun ini bagi sebutan semua kes.


Kes baharu melonjak lepasi 6,000

Kementerian Kesihatan Malaysia (KKM) memaklumkan jumlah jangkitan Covid-19 di seluruh negara dalam tempoh 24 jam sehingga 12 tengah hari tadi melonjak semula melepasi 6,000 kes, berbanding tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 6,288 kes direkodkan, berbanding 5,413 kes dalam tempoh sama semalam.

Menurutnya jumlah terbaharu itu menjadikan kumulatif kes positif sejak awal tahun lalu meningkat kepada 2,563,153 kes.

Bagaimanapun, sehingga semalam seramai 2,461,780 pesakit telah sembuh.

Sejak awal tahun lalu hingga semalam 29,769 kes kematian akibat komplikasi Covid-19 dilaporkan di seluruh negara, termasuk 6,024 pesakit yang meninggal dunia sebelum sempat diberi rawatan perubatan atau dikategorikan kes ‘brought in death’ (BID).

Menurut KKM sehingga kini 65,316 kes aktif dilaporkan, termasuk 50,765 pesakit menjalani kuarantin di rumah; 8,217 ditempatkan di PKRC; 5,789 dimasukkan ke hospital; dan 545 pesakit dirawat di unit rawatan rapi, dengan 264 memerlukan alat bantuan pernafasan.


Bimbang diserang dalam MT esok, Zahid pecat Shahidan

Presiden UMNO, Datuk Seri Ahmad Zahid Hamidi memecat Pengerusi Badan Perhubungan UMNO Perlis, Datuk Seri Shahidan Kassim berkuat kuasa hari ini, sehari sebelum mesyuarat Majlis Kerja Tertinggi (MKT).

Dalam kenyataan ringkas menggunakan kepala surat presiden, Zahid berkata, Shahidan digantikan Datuk Seri Azlan Man yang juga Menteri Besar Perlis.

Tindakan Zahid itu dilihat sebagai langkah untuk menutup mulut pengkritiknya dalam mesyuarat MT esok di mana Pengerusi Badan Perhubungan UMNO negeri juga menjadi anggotanya.

Dipercayai Zahid mengambil tindakan itu mengikut Fasal 12.5 Perlembagaan UMNO yang menyebut ‘Pengerusi dan Timbalan Pengerusi Badan Perhubungan hendaklah dilantik oleh Presiden yang mereka memegang jawatan masing-masing selama tempoh Majlis Tertinggi tetapi boleh berhenti atau diberhentikan oleh Presiden pada bila-bila masa.

Agenda Daily pada 1 April lalu meramalkan Azlan akan dilantik Pengerusi Badan Perhubungan UMNO Perlis menggantikan Shahidan susulan ketegasan Ahli Parlimen Arau itu mengkritik Zahid.

Shahidan lantang menyatakan pendirian akan terus bekerjasama dengan PAS dan Bersatu.

Azlan adalah penyokong kuat Zahid, tetapi pengaruh Shahidan di kalangan rakyat Perlis tidak boleh dinafikan.


Lebih 900,000 kanak-kanak Amerika Syarikat bakal divaksin

Data menunjukkan Amerika Syarikat (AS) sudah meluluskan pemberian suntikan vaksin Covid-19 kepada lebih 900,000 kanak-kanak berumur antara lima ke 11 tahun.

Program suntikan kepada golongan itu akan dilaksanakan dalam tempoh seminggu lagi, selepas pihak Pfizer memberikan kelulusan untuk menyuntik golongan terbabit.

Penyelaras Covid-19 di Rumah Putih, Jeff Zeints memaklumkan hampir 700,000 lagi kanak-kanak dalam kalangan umur tersebut sudah mendapat janji temu di farmasi.

“Program ini mendapat sambutan yang memberangsangkan,” jelasnya.

Menurut data perangkaan, AS mempunyai lebih 28 juta orang kanak-kanak dalam kelompok umur dari lima hingga 11 tahun.

Suntikan vaksin kepada golongan itu akan diberikan di farmasi, pejabat pakar kanak-kanak, hospital kanak-kanak dan tempat tertentu yang dikhaskan.

Secara keseluruhan, lebih 20,000 lokasi sudah ditetapkan untuk diberikan suntikan pelalian Covid-19 kepada kanak-kanak menggunakan vaksin jenis Pfizer setelah diluluskan penggunaannya pada minggu lalu.

Golongan itu akan menerima dua dos suntikan, dengan selang tempoh tiga minggu, manakala setiap dos mengandungi 10 mikrogram, berbanding 30 mikrogram yang diberikan kepada individu dewasa.

“Walaupun golongan kanak-kanak lebih berdaya tahan kepada jangkitan virus itu berbanding golongan dewasa, namun mereka masih berdepan dengan risiko jangkitan,” kata Pengarah Pusat Pencegahan dan Kawalan Penyakit, Rochelle Walensky.

Sehingga semalam, jangkitan Covid-19 di AS menunjukkan pola mendatar pada kadar 73,000 kes sehari.

Namun begitu, pihak pakar tetap bimbang akan risiko terjadinya gelombang baharu akibat penularan yang bakal tercetus pada musim sejuk melibatkan beberapa wilayah dengan kadar liputan vaksinasi rendah.


1,616 kes baharu, empat kematian

Jangkitan harian Covid-19 dalam tempoh 24 jam semalam (Khamis, 8 Disember 2022) turun kepada 1,616 kes berbanding 1,682 yang direkodkan pada Rabu, menurut Kementerian Kesihatan (KKM).

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 5,006,855 kes, dengan 4,948,640 pesakit telah sembuh, termasuk 2,145 yang pulih semalam.

Menurut data laman sesawang Github KKM, daripada jumlah jangkitan baharu itu, 1,074 kes melibatkan individu yang telah menerima suntikan dos penggalak; 355 kes (penerima dua dos); 178 kes (individu tidak divaksinasi); dan sembilan kes (individu belum lengkap divaksinasi).

Data laman sesawang KKMNOW yang dikemas kini tengah malam tadi menunjukkan sehingga semalam 21,473 kes masih aktif, turun semula berbanding 22,006 yang dilaporkan sehingga Rabu.

Daripada jumlah itu, 20,068 pesakit masih menjalani kuarantin di rumah (20,514 pesakit pada Rabu); dan 1,324 pesakit dirawat di hospital, turun berbanding 1,401 pada Rabu.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 81 pesakit dimasukkan ke unit rawatan rapi, turun berbanding 91 pada Rabu, dengan 58 daripadanya memerlukan alat bantuan pernafasan (sama seperti Rabu).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, empat pesakit meninggal dunia akibat komplikasi Covid-19 dalam tempoh 24 jam semalam, termasuk satu kes kematian di luar fasiliti kesihatan atau ‘brought ini death’ (BID).

Angka itu menjadikan kumulatif kematian akibat Covid-19 sejak 17 Mac 2020 hingga semalam sebanyak 36,742 kes, termasuk 7,829 kes BID.

Dua daripada kematian itu dilaporkan di Perak, manakala masing-masing satu di Selangor dan Terengganu.


Satu peringatan: Anwar ada sejarah campur tangan dalam siasatan

Adakah Datuk Seri Anwar Ibrahim akan campur tangan dalam siasatan Suruhanjaya Pencegahan Rasuah Malaysia (SPRM) dan polis, kini menjadi persoalan apabila sejarah beliau sebagai Timbalan Perdana Menteri (TPM) suatu ketika dahulu, membuktikan perkara itu berlaku.

Pada masa sama, tindakan Datuk Seri Saifuddin Nasution Ismail yang dilantik sebagai Menteri Dalam Negeri walaupun kalah pada PRU-15 lalu, menimbulkan persoalan apabila mehu berbincang dengan Ketua Polis Negara (IGP) Tan Sri Acryl Sani Abdullah Sani, berkaitan dana RM600 bilion.

Jika diingati semula, Anwar dipecat daripada jawatan TPM dan Menteri Kewangan pada 2 September 1998. keesokkannya UMNO pula memecatnya daripada jawatan Timbalan Presiden dan anggota parti itu atas dakwaan salah guna kuasa dan salah laku seksual.

Pada 14 April 1999 Mahkamah Tinggi Kuala Lumpur menjatuhikan hukuman enam tahun penjara ke atas Anwar, setelah disabitkan atas empat kesalahan rasuah berhubung penyalahgunaan kuasa dengan campur tangan dalam siasatan polis terhadap dakwaan salah laku seksual.

Anwar kemudian dibebaskan pada 2 September 2004 selepas hampir enam tahun menjalani hukuman penjara.

Pada 28 Ogos 2008, Anwar kembali ke Dewan Rakyat setelah menang Pilihan Raya Kecil (PRK) Permatang Pauh atas tiket PKR apabila isterinya yang juga anggota Parlimen kawasan itu, Datin Seri Dr Wan Azizah Wan Ismail, meletakkan jawatan bagi memberi laluan kepadanya untuk bertanding.

Anwar seterusnya berjaya mempertahankan kerusi Parlimen itu pada Pilihan Raya Umum Ke-13 pada 2013.

Anwar kemudian dijatuhi hukuman penjara lima tahun pada 7 Mac 2014 oleh Mahkamah Rayuan, yang mendapatinya bersalah meliwat pembantunya Mohd Saiful Bukhari Azlan, enam tahun sebelumnya.

Bagaimanapun, setelah Pakatan Harapan menang pilihan raya pada 2018, Anwar diberi pengampunan oleh Yang di-Pertuan Agong. Tetapi pengampunan itu hanya melibatkan kes terakhir, bukannya keseluruhan kes beliau.

Kenyataan bekas Ketua Setiausaha Sulit Kanan Perdana Menteri Kelapan

Disebabkan latar belakang itu juga, bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad mengingatkan Anwar supaya tidak campur tangan dalam siasatan oleh SPRM dan polis.

Sebaliknya Dr Marzuki berkata, Anwar, jika perlu, hanya memberi arahan kepada Ketua Setiausaha Negara dan Ketua Pengarah SPRM supaya mengkaji kontrak-kontrak yang dianugerahkan pentadbiran terdahulu.

“Yang penting, Datuk Seri jangan campur urusan siasatan dan seeloknya, jangan buat apa-apa kenyataan pun. Serah kepada KP SPRM.

“Bukan apa, kalau Datuk Seri banyak buat kenyataan jadilah macam sekarang ni. Mula-mula (RM) 600 bilion, lepas tu puluhan bilion, kemudian 7 bilion. Ada kenyataan pasal dana politik daripada syarikat judi pula dan macam-macam lagi.

“Menteri Dalam Negeri Datuk Seri pula kata akan bincang dengan IGP pasal 600 bilion. Apa kena mengena IGP dengan 600 bilion tu? Datuk Seri pun dah cakap bukan 600 bilion.

“Nanti orang akan kata apa Perdana Menteri ni? Macam caca merba dan Datuk Seri ada “personal vendetta”. Ini tak baik untuk imej Datuk Seri sebagai PM.

“You must not only be impartial, but must be seen to be impartial. Kalau tidak nanti katakan ada pendakwaan, na’uzubillah, orang akan kata ianya politically motivated dan selective prosecution. Kan tak elok tu?,” katanya.


Lima lagi kluster pendidikan dikesan di tiga negeri semalam

Lima lagi kluster pendidikan dan dua tempat kerja dilaporkan dalam tempoh 24 jam semalam, membabitkan 99 individu positif Covid-19, lapor Kementerian Kesihatan (KKM), hari ini.

Lima kluster pendidikan itu dilaporkan masing-masing tiga di Johor, dan satu di Sabah serta Negeri Sembilan, melibatkan 81 individu, terutama pelajar yang dijangkiti Covid-19.

Kluster pendudukan di Johor melibatkan:

Sementara di Sabah pula ialah Kluster Jalan Apas Batu Lima, Tawau melibatkan 12 kes, manakala Kluster Jalan Masjid Lama Jelebu, Negeri Sembilan membabitkan 11 kes.

Dua kluster tempat kerja melibatkan Kluster Industri Balakong Jaya di Hulu Langat, Selangor membabitkan enam kes, dan Kluster Jalan Tampoi Tujuh di Johor Bahru melibatkan 12 kes.

Sehingga semalam, sebanyak 318 daripada 6,434 kluster yang dikesan di seluruh negara sejak awal 2020 lalu, masih aktif.


Saksi nafi mesej WhatsApp ‘coklat’ untuk perangkap Guan Eng

Seorang saksi memberitahu mesej WhatsApp di antara kontraktor projek terowong dasar laut Pulau Pinang, Datuk Zarul Ahmad Mohd Zulkifli dan ahli perniagaan G. Gnanaraja tidak menujukkan bahawa mereka mahu memerangkap Lim Guan Eng.

Dalam perbicaraan di Mahkamah Sesyen Kuala Lumpur hari ini, Pegawai Penyiasat Bahagian Forensik Teknologi Suruhanjaya Pencegahan Rasuah Malaysia (SPRM) Wan Mohd Firdaus Wan Yusof, 33, berkata hasil analisa ke atas mesej di telefon bimbit milik Gnanaraja, juga tidak mendapati sebarang unsur permusuhan di antara mereka (Gnanaraja dan Zarul Ahmad) dan bekas Ketua Menteri Pulau Pinang itu.

Menurut laporan Bernama, saksi menjawab semasa pemeriksaan utama oleh Timbalan Pendakwa Raya Wan Shaharuddin Wan Ladin pada perbicaraan kes rasuah Guan Eng yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.

Terdahulu, saksi pendakwaan kelapan itu membaca mesej WhatsApp bertarikh 18 Ogos 2017, iaitu Zarul Ahmad telah menghantar satu mesej kepada Gnanaraja, mengatakan “Super sir, I’ll bring your chocolate. Eastin?” dan Gnanaraja menjawab: “Ok Dato”.

Wan Shaharuddin: Dalam mesej berkenaan adakah mereka berdua (Zarul Ahmad dan Gnanaraja) menyatakan mereka nak memberi duit kepada Guan Eng? Wan Mohd Firdaus menjawab, “Tiada”.

Wan Shaharuddin: Hanya ada perkataan ‘coklat’ sahaja?

Wan Mohd Firdaus: Ya, betul.

Mahkamah juga mendengar kronologi pertemuan Guan Eng, Zarul Ahmad dan Gnanaraja di kediaman Gnanaraja, pada 2 pagi, 29 Ogos 2017 sebelum beliau meminta Zarul Ahmad mengambil beberapa gambarnya bersama Guan Eng.

Semasa disoal balas peguam Gobind Singh Deo yang mewakili Guan Eng, saksi itu berkata berdasarkan komunikasi di antara Gnanaraja dan Zarul Ahmad juga menunjukkan mereka berdua kawan baik.

Gobind: Kamu tahu, Gnanaraja pernah dituduh di mahkamah berkaitan kes penipuan Zarul Ahmad? Wan Mohd Firdaus menjawab “Saya tak pasti”.

Mengikut pertuduhan pindaan pertama, Guan Eng, didakwa menggunakan kedudukan sebagai Ketua Menteri Pulau Pinang untuk menerima wang rasuah RM3.3 juta sebagai tindakan membantu syarikat milik Zarul Ahmad mendapatkan projek pembinaan bernilai RM6,341,383,702.

Guan Eng didakwa melakukan kesalahan itu di Pejabat Ketua Menteri Pulau Pinang, Tingkat 28, Komtar, George Town, antara Januari 2011 dan Ogos 2017.

Dalam pertuduhan pindaan kedua, Guan Eng didakwa meminta suapan daripada Zarul Ahmad sebanyak 10 peratus daripada keuntungan yang akan diperoleh oleh syarikat itu sebagai penghargaan mendapatkan projek tersebut.

Kesalahan itu didakwa dilakukan berhampiran The Garden Hotels, Lingkaran Syed Putra, Mid Valley City, Kuala Lumpur, pada Mac 2011.

Guan Eng yang juga Setiausaha Agung DAP, turut berdepan dengan dua tuduhan menyebabkan dua plot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Kesalahan itu didakwa dilakukan di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung 1 Nov ini.


Zahid mungkiri janji untuk calonkan Tok Mat sebagai menteri PN

Presiden UMNO Datuk Seri Ahmad Zahid Hamidi dikatakan memungkiri janji untuk menjadikan Timbalannya, Datuk Seri Mohamad Hassan sebagai senator bagi membolehkan Mohamad dilantik sebagai menteri sekali gus menyertai Kabinet Perikatan Nasional (PN).

Sumber mendedahkan kepada Agenda Daily bahawa perkara itu diketahui sendiri oleh Mohamad atau lebih mesra dengan panggilan ‘Tok Mat’ sendiri selepas pertemuan dengan Perdana Menteri Tan Sri Muhyiddin Yassin.

“Tok Mat Hassan jumpa Tan Sri Muhyiddin sebelum ini. Dia tanya bila nak lantik jadi senator? Sebab presiden dah janji. Tan Sri Muhyiddin kata presiden tak cadang nama kau pun? Kita dah lama kenal takkan nak bohong kau? Tan Sri kata gitu,” kata sumber tersebut kepada Agenda Daily.

Kata sumber itu lagi, ketika Tok Mat bertanyakan perihal nama seorang lagi Ahli Majlis Kerja Tertinggi UMNO, Datuk Seri Tajuddin Abdul Rahman sama ada nama pemimpin senior itu turut disenaraikan sebagai menteri, nasib sama dialami Ahli Parlimen Pasir Salak itu.

“Tajuddin pun sama, dia kata banyak pengalaman, bila puji kembang la hidung Tajudin kan? Berdasarkan senior lah apa…Sekali cek (semak) nama, pun tak ada,” kata sumber itu.

Katanya, nama bekas Ketua Pemuda UMNO Khairy Jamaluddin, serta nama Ketua Bahagian UMNO Sembrong, Datuk Seri Hishammuddin Hussein turut tiada dalam senarai yang dihantar untuk dilantik sebagai menteri.

“KJ pun presiden sendiri tak cadang. Hisham pun Zahid tak cadang,” kata sumber itu lagi.

Meskipun tiada dalam senarai, Khairy dan Hishammuddin dilantik sebagai menteri dalam Kabinet PN. Di mana Hishammuddin dilantik sebagai Menteri Luar, sementara Khairy dilantik sebagai Menteri Sains, Teknologi dan Inovasi.

Sumber itu berkata, Zahid hanya menyenaraikan nama Naib Presiden UMNO, Datuk Seri Ismail Sabri dan Ketua Wanita, Datuk Seri Noraini Ahmad. Bagaimanapun sumber tidak mendedahkan nama calon yang turut dihantar kepada Muhyiddin sebelum pembentukan Kabinet PN.

Rentetan itu katanya, hubungan Tok Mat kini agak dingin dengan Zahid.

“Silap Mat Hassan juga sebab masa Zahid bercuti, dia tak pandai guna masa presiden itu tak ada. Sekarang Tok Mat Hassan dengan Zahid memang dingin, sebab tahu kena tipu,” katanya.

Dalam pada itu, sumber berkenaan berkata, selain menyerahkan senarai nama, Zahid ketika mengadakan pertemuan dengan Muhyiddin turut membuat beberapa tuntutan.

“Masa jumpa Tan Sri (Muhyiddin) pun, Zahid minta empat tuntutan, antaranya jawatan timbalan perdana menteri, gugurkan menteri yang tiada dalam senarai Majlis Tertinggi (MT) termasuk senator, Ahli Parlimen Tenggara yang kini Menteri Kesihatan Datuk Seri Dr Adham baba,” katanya.

Turut diminta digugurkan ialah Ahli Parlimen Kota Tinggi yang kini Menteri Perpaduan Negara, Datuk Halimah Mohamed Sadique dan Ahli Parlimen Maran yang kini Timbalan Menteri Perumahan dan Kerajaan Tempatan, Datuk Seri Ismail Abd Muttalib.

“Zahid memberi alasan hendak memperkasakan MT,” katanya yang menjelaskan bahawa itu antara syarat yang diberikan oleh Zahid bagi menyertai PN.


Singapura catat 13,158 kes baharu Covid-19 semalam, lima kematian

Jumlah jangkitan Covid-19 di Singapura turun kepada 13,158 kes semalam (6 Mac 2022), berbanding 16,274 yang dilaporkan dalam tempoh 24 jam pada Sabtu.

Statistik Kementerian Kesihatan (MOH) republik itu menunjukkan daripada jumlah jangkitan baharu itu seramai 1,437 pesakit dimasukkan ke hospital, berbanding 1,559 pada Sabtu.

Kadar kebolehjangkitan mingguan Covid-19 kekal di bawah satu iaitu pada 0.95, kekal seperti pada Sabtu, kata MOH dalam laporan hariannya. Ia adalah hari kelima berturut-turut kadar jangkitan mingguan menurun di bawah satu sejak 3 Januari lalu.

Kadar tersebut merujuk kepada nisbah kes komuniti untuk minggu lalu berbanding sepanjang minggu sebelumnya. Kadar lebih daripada satu menunjukkan bahawa jumlah kes baharu mingguan Covid-19 semakin meningkat.

Pada Jumaat, MOH menyatakan penurunan dalam kadar pertumbuhan jangkitan mingguan menunjukkan bahawa gelombang wabak semasa mungkin telah sampai ke kemuncaknya.

MOH berkata ia akan terus memantau keadaan dengan rapi dengan harapan langkah pengurusan Covid-19 yang selamat dapat diperkemas dan dipermudahkan tidak lama lagi.

Sementara itu, lima kematian dilaporkan semalam, turun berbanding enam kes pada Sabtu.

Pada Ahad, terdapat 47 pesakit di unit rawatan rapi, turun daripada 48 pada Sabtu, manakala 190 pesakit memerlukan bantuan oksigen.

Daripada kes tempatan yang dilaporkan pada Ahad, 11,408 dikesan melalui ujian pantas antigen (ART), dan dinilai oleh doktor mempunyai simptom ringan dan berisiko rendah.

Sebanyak 1,610 kes lagi dikesan melalui ujian tindak balas rantai polimerase (PCR).

Terdapat 140 kes import baharu, di mana 55 daripadanya dikesan melalui ujian PCR dan 85 melalui ART.

Sehingga Ahad, Singapura telah merekodkan sejumlah 832,821 kumulatif positif Covid-19, dengan 1,078 kematian.

Kira-kira 95 peratus daripada populasi yang layak telah melengkapkan rejim vaksinasi penuh, dan 69 peratus daripada jumlah populasi telah menerima suntikan penggalak. – Agensi


Siasat pihak kutip dana PRU guna akaun peribadi: PAS sindir Isham

Ketua Pemuda PAS Ahmad Fadhli Shaari mencadangkan Suruhanjaya Pencegahan Rasuah Malaysia (SPRM) menyiasat pihak yang mengutip derma pilihan raya, tetapi menggunakan akaun peribadi sendiri.

Tanpa merujuk kepada mana-mana parti atau pemimpin berkenaan, Ketua Pemuda Perikatan Nasional (PN) itu juga tidak membantah sekiranya SPRM turut menyiasat akaun bank PAS.

“Boleh, dialu-alukan untuk siasatan (akaun bank PAS),” katanya dalam satu kenyataan.

Beliau dipercayai mengulas kenyataan Ahli Majlis Tertinggi (MT) UMNO Isham Jalil yang mengalu-alukan tindakan SPRM menyiasat sumber dana parti Bersatu, termasuk membekukan akaun bank.

Isham dalam kenyataan dipetik daripada laporan NST berkata agensi anti rasuah itu juga perlu menyiasat dana sekutu rapat Bersatu, PAS.

Dia yang tidak terkejut dengan pembekuan akaun bank Bersatu, berkata SPRM juga perlu meneliti akaun PAS dan penglibatan parti itu dalam penyalahgunaan dana Covid-19 sebagai sebahagian daripada siasatan yang sedang dijalankan.

“Memang bagus…tetapi saya harap SPRM tidak akan berhenti bersama Bersatu… saya tertanya-tanya bila pula giliran PAS,” kata Isham.

Bagaimanapun, kenyataan Ahmad Fadhli yang juga Ahli Parlimen (PN-PAS) Pasir Mas berkaitan kutipan derma pilihan raya, tetapi menggunakan akaun peribadi sendiri itu, dipercayai merujuk kepada Isham.

“Cumanya, apa kata kita mulakan dengan orang yang lancarkan derma pilihan raya tapi menggunakan akaun peribadi?

“Lebih teruk lagi, orang jenis ini pula yang beria-ia menyuruh siasat akaun parti lain.

“Atau pada hakikatnya, sudah tiada air muka lagi untuk dijaga…?” kata Ahmad Fadhli.

Pada Pilihan Raya Umum Ke-15 lalu, Isham yang menjadi calon Barisan Nasional (BN) di kerusi Parlimen Shah Alam melancarkan kutipan dana pilihan raya menggunakan akaun peribadi.

Bagaimanapun, tindakan Isham itu mendapat perhatian daripada Twitter apabila akaunnya digantung.